Салимахон кўпқаватли турар жой биносидаги хонадонни 1996 йилда Сергей Андрюшиндан сотиб олган бўлиб, хонадонни унинг марҳум онаси Анна Голубева ўз номига хусусийлаштириб олган эди. Ўшанда кадастр ҳужжатини расмийлаштириб олмагани Салимахонга панд берди. У шаҳар кадастр бўлимига учради. Салимахонга 16 йил аввал сотиб олган хонадоннинг собиқ эгаси А.Голубева номига тузилган кадастр ҳужжатини топиб кўрсатишди. Олди-сотди шартномаси, бошқа керакли ҳужжатларни тақдим этса, кадастр ҳужжатини қайтадан унинг номига расмийлаштириб беришларини айтишди. Аёл идорага қайтиб учраганида эса А.Голубева номидаги кадастр ҳужжатини топиб бера олишмади. Салимахон тўрт марта сарсон бўлди, лекин кадастр ҳужжатини туздира олмади. Ҳолбуки, олди-сотди шартномаси мавжуд бўлса, унга асосан кадастр ҳужжати тайёрлаб берилиши мумкин эди.\nИдорага кейинги сафар борганида девонхона мутахассиси, кирувчи ва чиқувчи ҳужжатлар учун масъул Маҳбубахон Султоновага мурожаат этишни маслаҳат беришди. У Салимахонни диққат билан тинглаб, "Агар беш юз доллар берсангиз, уйингизни ҳамма ҳужжатларини тўғрилаб берадиган одамга рўбарў қиламан", деди. Кейин: "Нотариал идорада ишловчи Манзурахонга учрашинг", деб тайинлади.\n— Мушук текинга офтобга чиқмайди, — деди Манзурахон. — Олдиндан уч юз доллар, иш битганидан кейин қолган икки юз долларни берасиз, келишдикми? Ёки уйингизга харидор топиб бераман. Икки минг беш юз долларга сотиб олиши мумкин.\nВақтинча ишсиз, ногирон ўғли билан базўр кун ўтказаётган аёлнинг боши қотди.\nКеласи куни соат ўн бирда нотариал идорага бориб, Манзурахон билан кўришди. У уч юз долларни санаб олиб, чўнтагига солди. Сўнгра қўл телефонида аллаким билан гаплашди.\n— Буни Маҳбуба опага беринг. Опа билан ўзим гаплашиб оламан, — дея пулни қайтариб берди.\nСалимахон кадастр идорасига йўл олди. Иккинчи қаватга чиқиб, Маҳбубахоннинг хонасига кирди. У пулни қўлига олмай, "Стол устидаги қоғозлар орасига қўйинг", деди. Қўлидаги ручкада пулни санади. Салимахон берган маҳалла фуқаролар йиғинининг маълумотномасига кўз югуртирди. "Бу бўлмайди", дея маълумотномага ўзгартиришлар киритиб, қайтариб берди.\nСўнгра хонада ўтирган, гап нима ҳақдалигини англамаган ходимга "Олинг, сизда туратурсин, кейин оламан", деди. Салимахон ва ходим чиқиб кетганидан кейин, хонага ҳуқуқни муҳофаза қилувчи органлар ходимлари кириб келишди. Савол-жавоблардан кейин, ходим биринчи қаватдаги яшириб қўйган жойидан порани — 300 АҚШ долларини олиб топширди.\nМанзура Комилова нотариал идорада расман ишламаган, мурожаат этган фуқароларга йўл-йўриқ, маслаҳат бериб турган. Жиноий шериги, Қувасой шаҳар "Ермулккадастр" корхонаси ходими М.Султонова билан тил бириктириб, фуқарони алдаб, фирибгарлик билан пора талаб қилиб олган. Гарчи, тан олмасалар-да, уларнинг айби инкор этиб бўлмас далиллар, гувоҳларнинг кўрсатмалари билан тасдиқланди. Суд судланувчиларга қилмишларига мувофиқ жазо тайинлади.\nШерали ТОШБОЛТАЕВ, Қувасой шаҳар прокурорининг ёрдамчиси


"Ҳали асосий мақсадимга эришганим йўқ" - "Динамо"нинг 2021 йилдаги энг яхши футболчиси Шоҳруҳ Абдураҳмонов / CHAMPIONAT.asia\n18:33Беллингемнинг трансфери "Ливерпуль"га 105 миллион еврога тушиши мумкин 0 18:15Златко Далич Хорватия терма жамоаси билан шартномасини узайтирди 0 18:00Olamsport: Баҳодир Жалолов Дубайга жўнаб кетди, бокс бўйича Ўзбекистон чемпионати бошланди ва бошқа хабарлар 0 17:55Георгий Мелкадзе: "Спартак" Европа лигасида гуруҳдан чиқиши шарт" 0 17:27"Футбол ретро талқинда" (98-сон) 4 17:18"Насаф"нинг 4 футболчи билан шартномаси якунланмоқда 14 17:13Ўруновнинг собиқ мураббийи "Лейпциг"ни бошқаради 1 17:03Спортчилар ижтимоий тармоқларда 0 16:57"Пахтакор"нинг қайси футболчилари эркин агентга айланади? 7 16:55"Ральф Рангник тактикани Роналдуга мослаштириб қурмоқда" - Рио Фердинанд 8 16:35"Бунёдкор" ва Жавлон Иброҳимов иши нима учун CAS'гача борди? 2 16:14Ғиёсов, Тўхтасинов, Мираҳмадов ва бошқалар. "Бунёдкор"нинг қайси футболчилари эркин агентга айланади? 6 16:13Топ-10. "Милан" тарихидаги энг қиммат сотувни биласизми? 11 16:07"Сўғдиёна"да 15 нафар футболчининг шартномаси тугаб бўлди 16 15:53"Аякс" Овермарс билан шартнома узайтирилишини эълон қилди 0\n"Ҳали асосий мақсадимга эришганим йўқ" - "Динамо"нинг 2021 йилдаги энг яхши футболчиси Шоҳруҳ Абдураҳмонов\n23 ноя 11:39\nТеглар : интервьюШоҳруҳ АбдураҳмоновДинамо\nСамарқанднинг "Динамо" жамоаси 2021 йил Про лига якунларига кўра иккинчи ўринни эгаллади ва Суперлигага йўлланма олди.\nБир сўз билан айтганда Самарқандга катта футбол қайтди. Бунда эса жамоадаги барча ўз ҳиссасини қўшди. Хабарингиз бор, "Динамо" жамоаси бир неча йиллардан бери ҳар мавсум охирида энг яхши футболчини тақдирлаш анъанасини йўлга қўйиб келмоқда. Жорий мавсум ушбу эътироф майдонда ҳаракатлари ва узоқдан йўлланган голлари билан ажралиб турган Шоҳруҳ Абдураҳмоновга насиб қилди. Биз "Нефтчи" билан кечган сўнгги тур баҳсидан сўнг уни суҳбатга чорладик.\n- "Динамо" икки йиллик танаффусдан сўнг Суперлига йўлланмасини қўлга киритди. Вазифа муддатидан аввал бажариб бўлингани навбатдаги учрашувларга салбий таъсир қилгани яққол кўринди...\n- Авваламбор барчан мухлисларни Суперлига йўлланмаси билан табриклайман. Икки йил деганда биз ўз мақсадимизга эришдик. Албатта Про лига тугашига бир нечта тур қолганда вазифа бажарилди. Бу қанчалик таъсир қилганини сўнгги ўйинлардаги натижалар ҳам айтиб турибди.\n- Мавсум давомида "Нефтчи" билан рақобатлашиш қай даражада қийин кечди?\n- Кўрябсиз сўнгги икки йилда Про лига савияси анча ошди. Мусобақада рақобат сезиларли даражада кучайди. Суперлига йўлланмаси учун курашиш қизиқарли кечди. "Нефтчи" ҳақли равишда биринчи ўрин билан Суперлигага йўлланма олди. "Олимпик" бу йил ташкил топганига қарамасдан ҳар бир ўйинда курашди. "Нурафшон"га қарши ўйинлар ҳам осон бўлгани йўқ.\n- Жорий йилги мавсум Шоҳруҳ Абдураҳмонов учун шубҳасиз омадли ўтди, дея оламиз. Футболчининг қирраларини очилиши ва ўйини ёрқин кечиши мураббийга боғлиқми?\n- Менинг фикримча, ҳа. Футболчининг қай даражада тўп тепиши мураббийга боғлиқ, деб ўйлайман. Жорий йилги муваффақиятларим учун мураббийларимга ва жамоадошларимга миннатдорчилик билдираман.\n- 2019 йил "Пахтакор" ўринбосарларидан "Динамо"га кўчиб ўтган эдингиз. Самарқанд клуби сизнинг трансферингизни сотиб олганди. Биздаги маълумотларга қараганда ўшанда жамоа 500 миллион сўм тўлаган экан...\n- Тўғри 2019 йилда мени "Пахтакор"дан сотиб олган. Лекин трансфер нархимнинг очиғи билмайман.\n- Шу кунгача жамоада кўп бор таркиб ўзгарди. Футболчилар алмашди. Бошқа жамоалардан таклифлар бўлганми? Ўша мавсум Суперлигада Ван Перси услубида урган голингиздан сўнг ҳаридорларингиз кўпайганди. "Динамо"да сизни ушлаб турган нарса нима?\n- Суперлигада иштирок этган йилимиз жуда кўп тажрибали ижрочилар билан тўп тепгандим. Улардан ўзим учун фойдали жиҳатларни ўзлаштирдим. Тажриба орттирдим. Сиз айтаётган гол кутилмаганда юз берган эди. Вазият шуни тақозо қилди ва гол урдим. Лекин таклифлар ҳақида менинг хабарим бўлмаган.\n- Шоҳруҳ Абдураҳмонов кеча қандай эди, бугун қандай? Келажакни қайси жамоа билан боғламоқчисиз?\n- Мени шу даражага келишимга оилам, мураббийларим сабабчи. Олдин ҳеч бундай натижага эришишимга ишонмасди. Олдимга мақсад қўйдим ва шу йўлда ишонч билан ҳаракат қилмоқдаман. Ҳали асосий мақсадимга эришганим йўқ. Бўлғусида фаолиятимни қайси клуб билан боғлашим аниқ эмас.\n- Мақсадингиз "Пахтакор"га кучли бўлиб қайтишми ёки олдинга ҳаракат қилиш?\n- Мақсадим худо хоҳласа АПЛда тўп тепиш. Албатта фақат олдинга қараб интиламан.\n"Ўша куни ичимда қандайдир ишонч сездим" - Жавоҳир Қаҳрамонов 17\n23 ноя 14:54:23\nOmadingni bersin Shoxrux Dinomadan ketishingga qarshiman seni OCHL va termada ko‘rishni xoxlayman OCHLda o‘ynasang Dinoma bilan o‘yna\n23 ноя 14:00:22\nToshkent klublariga nima bor. Samarqandda uynab xammani xurmatiga erishdi Zur uyinchi Shoxrux\nЮраверсин динамода омадини берсин\n23 ноя 12:26:03\nОЛЛОХ ОМАДигни берсин ИЛОХИМ\n23 ноя 12:06:44\nСан олдин баклажкалигада нормально ўйнагин, шунга эришсанг ҳам катта ютуқ, яхши ўйнаганингда Тошкент клубларидан ортмасдинг\n23 ноя 12:04:10\nShoxruxjon Dinamoda qol Samarqand san bilan! Superligada yana bir uyna keyin APLga borasan duolarni olib\n23 ноя 12:00:35


Ироқ ўнлаб аскарларини йўқотди\n28 июн 2022, Тошкент вақти: 18:14\nИроқ хавфсизлик кучлари жангарилар пистирмасига дуч келиши оқибатида 35 аскар нобуд бўлди.\nХабарларга кўра, воқеа Дажла вилоятининг Отхмания туманида рўй берган. Расмийлар таъкидича, жангарилар хавфсизлик кучларининг айнан шу минтақада рейд ўтказиши тўғрисида олдиндан билган.\nАҚШ қўшинлари қўмондонлиги эса Дажла вилоятида йўл четига ўрнатилган бомба портлаши оқибатида америкалик бир аскар ўлганини маълум қилди.\n“Ассошиэйтед пресс” ахборот агентлигининг билдиришича, 2003 йилдан буён Ироқдаги зўравонликларда нобуд бўлган америкалик ҳарбийлар сони 4171 кишига етган.


Самарқандда сув етказиб беришда 8 соатлик чеклов жорий қилинди\n26 май 2022, Тошкент вақти: 19:01\nСамарқанднинг айрим мавзеларида 8 июндан бошлаб сутканинг маълум соатларидагина аҳолига сув етказиб берилади.\n“Самарқанд сув таъминоти” МЧЖ маълумотига кўра, бу вақтинчалик чора “ичимлик суви захирасининг чегараланганлигини инобатга олиб, ерости суви захирасининг етишмаслиги ва истеъмол ҳажми ортганлиги сабабли шаҳар аҳолисининг ичимлик сувига бўлган талабини яхшилаш мақсадида” амалга оширилмоқда.\nҚайд этилишича, 3 ва 4 босқич насос станциялари орқали сув таъминоти билан боғлиқ ҳудудларда, яъни Саттепо, “А” ва “Б” микрорайонлар, Буюк ипак йўли, С. Бухорий ва А. Темур турар жой масканларида сешанбадан эътиборан ичимлик суви вақтинча жадвал асосида эрталаб соат 06:00 дан 10:00 гача ва кечқурун соат 18:00 дан 22:00 гача узатилади.\n“Самарқанд сув таъминоти” аҳолини сув билан узлуксиз таъминлаш қачон тикланишига аниқлик киритмаган.\nАввалроқ Озодлик Самарқанд шаҳри ва вилоятдаги қатор туманлар шу кунларда сув таъминотида узилишларга дуч келаётгани ҳақида хабар қилган. Масъуллар буни “ёғингарчилик йўқлиги ва Зарафшон дарёси ўзанида сув оқимининг камлиги сабабли ерости сувларининг сатҳи (дебити) пасайиб кетган”и билан боғлаган.


Озарбойжон ва Арманистон можароси: «Музлатилган муаммо» нега эрий бошлади? - Zamin.uz\n22:33 / 19.07.2020\nОзарбойжон-Арманистон чегарасида кескинлик кучайиб бормоқда. 12 июль куни пешин вақти Арманистон Озарбойжоннинг Товуз туманига оғир қуроллар билан ҳужум қилди ва Озарбойжон қуролли кучларининг жавоб қайтариши билан ортга чекинишга мажбур бўлди. Тўқнашувлар оқибатида икки томон ҳам жиддий йўқотишларга учрагани, хусусан, Озарбойжоннинг 7 аскари, Арманистоннинг эса ўнлаб аскарлари ҳалок бўлгани айтилмоқда. Аммо шунга қарамай, икки томон ҳам ўз тажовузкор позициясини давом эттирмоқда. Айтиш мумкинки, мазкур вазият минтақавий уруш сценарийларининг яна бир бор «кадрга кўчиши»га олиб келди.\nВоқеага ким қандай муносабат билдирмоқда?\nАрманистоннинг тажовузига нисбатан Туркия жиддий реакция берди. Президент Ражаб Тоййиб Эрдўған Арманистоннинг ҳужумларини қоралади ва уни халқаро ҳуқуқни ҳурмат қилишга, босиб олинган ҳудудларни тарк этишга чақирди.\nОАВда Туркия Озарбойжон армиясига ёрдам учун туркиялик ҳарбийлар ва Сурия шимолидаги Сурия озодлик армияси гуруҳи жангариларидан таркиб топган бўлинмаларни юборишга тайёрлиги ҳақида хабарлар тарқалди.\nРоссия эса томонларни сулҳ шартларига риоя қилишга ундади ва агар керак бўлса, томонлар ўртасида воситачилик қилиши мумкинлигини маълум қилди. АҚШ, Англия ва Ғарбнинг бошқа давлатлари томонларни мўътадил бўлишга чақирди.\nПокистон Арманистоннинг ҳужумларини кескин қоралади ва Озарбойжонни қўллаб-қувватлашини билдирди. Украина ва Молдова икки томонни муросага чақириш баробарида Озарбойжоннинг ҳудудий яхлитлигини ҳурмат қилишни ҳамда БМТ Хавфсизлик Кенгашининг Арманистон томонидан ҳужум ҳаракатлари тўхтатилишини назарда тутувчи 822, 853, 874 ва 884-сонли резолюцияларга амал қилишни сўради. Масалани халқаро ҳуқуқнинг асосий принципларига ва айниқса, ҳудудий яхлитлик тамойилига мувофиқ ҳолда ҳал этиш лозимлиги билдирилди. Ҳатто Украинанинг Еревандаги элчиси Арманистон Ташқи ишлар вазирлигига ташриф буюриб, юзага келган ҳолат жиддий ташвиш уйғотаётганини ифода этди.\nЭрон ҳам йўқотишлардан афсусда эканлигини билдирди ва томонларни сулҳга чақирди. Озарбойжон ва Эрон ташқи ишлар вазирларининг телефон орқали бўлиб ўтган суҳбатида Озарбойжоннинг ҳудудий яхлитлигини қўллаб-қувватлаш билдирилди.\nБМТ, Европа Иттифоқи (ЕИ), Европа хавфсизлик ва ҳамкорлик ташкилоти (ЕХҲТ), НАТО, шунингдек, Арманистон аъзо бўлган Коллектив хавфсизлик шартномаси ташкилоти (КХШТ) сулҳ бузилиши ва қизғин можароларнинг бошланишидан безовта бўлганликларини маълум қилдилар. Ислом ҳамкорлик ташкилоти (ИҲТ) ҳужумларида Арманистонни айблаб, Озарбойжонни қўллаб-қувватлади.\nЗиддиятнинг тарихий илдизлари\n1905 йилда Бокуда кўча урушлари бўлиб ўтди, шаҳар озарлар ва арманлардан иборат икки гуруҳга бўлинди. Аммо вақт ўтиши билан арманлар Бокуни ташлаб чиқишди ва ҳозирги Арманистон чегараларига чекинишди.\nОзарбойжон-Арманистон уруши 1917 йилда Октябрь инқилобидан кейин бошланган. Аксарият ҳужумлар тизимли армия билан амалга оширилмаган. Кейинчалик Озарбойжон демократик Республикаси тузилган.\nМазкур уруш 1988 йил февралдан - 1994 йил майга қадар давом этган. Уруш Озарбойжон Совет Тоғли Қорабоғ Автоном Республикасини Арман Совет Социалистик Республикасига боғламоқчи бўлган арманлар ва буни қабул қилмаган Озарбойжон турклари ўртасида бўлиб ўтган.\n1994 йил 12 майида якунланган Қорабоғ уруши арафасида Тоғли Қорабоғ минтақасидаги ва унинг атрофидаги баъзи аҳоли пунктлари арман кучлари томонидан босиб олинган. Тоғли Қорабоғ Республикаси (ҳозирги Арцах Республикаси) гарчи ўз мустақиллигини эълон қилган бўлса-да, БМТга аъзо бирор-бир давлат уни тан олмайди. Фақат Жанубий Осетия уруши натижасида бир томонлама мустақиллигини эълон қилган Абхазия ҳамда Жанубий Осетиягина Тоғли Қорабоғ республикасини тан олишган, кейинчалик уларнинг сафига Молдовадаги Днестрян ҳам қўшилди.\nТаъкидлаш жоизки, Тоғли Қорабоғдаги етти туман ва унинг атрофидаги жойлар икки давлат ўтрасидаги келишмовчиликларнинг бош сабабидир. Йиллар давомида ОSСЕ (Organization for Security and Co-operation) орқали олиб борилган музокаралардан ҳеч қандай натижа бўлмади. Шу боис, иккала мамлакат ҳукуматлари ечим учун етарлига куч сарфламасликда ва бу масаладан ҳокимиятда қолиш воситаси сифатида фойдаланишда айблаб келинади.\n2008 йилда БМТ Озарбойжоннинг ҳудудий яхлитлигини тасдиқловчи қарор қабул қилди ва арман кучларидан босиб олинган ерларни зудлик билан тарк этишларини талаб қилди. 100та давлат қатнашмаган овоз бериш жараёнида 39 овозга қарши 7 овоз (АҚШ, Ангола, Арманистон, Франция, Ҳиндистон, Россия ва Вануату) билан қарор қабул қилинган. Аммо Арманистон ушбу қарорга бўйсунмаяпти ва Тоғли Қорабоғда ва унинг атрофидаги ерларда ҳарбий кучларни ушлаб туришда давом этмоқда.\n2012 йилдаги Озарбойжон-Арманистон чегарасидаги тўқнашувлар\nЎшанда арман аскарлари Юқори Қорабоғда навбатчилик қилаётган озарбайжонлик аскарларга тазйиқ ўтказгандилар. Иккинчи томон эса ушбу ҳолатни чегарани бузиш, деб баҳолади ва бунга жавобан ўт очди. Вақт ўтиши билан зиддиятлар кучайиб борди. Қўшимча кучлар етиб келгач, тўқнашув олови янада алангаланиб кетди. Озарбойжон Мудофаа вазирлиги томонидан берилган баёнотда арман аскарлари Гўйгўл, Гедебей, Горанбой, Агдам, Фузули, Казак, Товуз ва Жебраил ҳудудларида сулҳни бузганликлари айтилди.\n2014 йилдаги Озарбайжон-Арманистон чегарасидаги тўқнашувлар\n2014 йил 31 июлдан 2014 йил 2 августгача арман аскарлари Озарбойжон чегарасига дахл қилиб, ўртадаги сулҳни бузишган. Озарбойжон аскарлари эса жавоб қайтарган.\n2016 йилдаги Озарбойжон-Арманистон тўқнашуви\nОзарбойжон ва Арманистон қуролли кучлари билан Тоғли Қорабоғ мудофаа армияси ўртасида 2 апрель куни тўқнашувлар содир бўлиб, тўрт кун давом этган. Бу Қорабоғ уруши тугаган 1994 йилдан кейин қайд этилган энг шиддатли тўқнашувдир. 5 апрель куни сулҳ бўйича қарор қабул қилингач, тўқнашувлар якунланган.\nЎшанда 1 апрелдан 2 апрелга ўтар кечаси Озарбойжон-Арманистон чегарасида кучли тўқнашувлар содир бўлган. Хабарларга кўра, Озарбойжон армияси Горанбой ва Нафталан шаҳарларига хавф туғдириши иддао қилинган Талис қишлоғи атрофидаги тепалик ва Сейсулани арман кучларидан тозалаган. Фузулий туманидаги Ҳорадиз шаҳри яқинидаги Леле тепалиги ҳам Озарбойжон армияси назорати остига ўтган. Олинган ҳудудларда мудофаа чизиғи қурилгани ва позициялар мустаҳкамлангани эълон қилинди. Арманистон эса Озарбойжоннинг айрим ҳудудларни босиб олгани ҳақидаги айбловларни рад этди.\nОзарбойжоннинг даъвосига кўра, Арманистон кучлари тинч аҳоли пунктларига ҳужум қилган ва натижада бир озарбойжонлик вафот этган. Озарбойжон армиясининг жавоби билан 3 арман аскари ҳалок бўлган. Танглик ва можаролар кучайган. Озарбойжон армияси «тинч аҳолининг хавфсизлигини таъминлаш учун» Агдере, Тертер, Агдам, Хожавенд ва Фузулий туманларида операциялар бошлаган.\nОзарбойжон Мудофаа вазирлиги тўқнашувларда Арман армиясига тегишли 6 танк ва 15 қурол йўқ қилинганини, ҳалок бўлган ёки яраланган арман аскарлари сони 100дан ошганини билдирди. Бундан ташқари, Арман кучлари томонидан битта Ми-24 вертолёти уриб туширилган ва битта танк портловчи мина туфайли яроқсиз ҳолга келган.\n3 апрель куни Озарбойжон Мудофаа вазирлиги бир томонлама сулҳ эълон қилди. Арман томони Озарбойжон кучлари ҳужумларини давом эттирганини билдирди. Озарбойжон Мудофаа вазирлиги агар арманлар ўт очишни давом эттирсалар, улар ҳам жавоб қайтаришини маълум қилди. Арманистон ҳарбий амалдорлари Талис қишлоғи ва унинг атрофлари қайтариб олинганини таъкидлашди, Озарбойжон эса бу даъвони рад этди.\nОзарбойжон президенти Илҳом Алиев Арманистон тинчликни хоҳламаслигини таъкидлаб, ушбу давлатни провокацияда айблади ва у «биз катта ғалабага эришдик», деб эълон қилди.\n4 апрель куни тўқнашувлар эрталабдан кучайди. Озарбойжон кучлари Град типидаги ракеталар билан ҳужум қилди. Бундан ташқари, арман кучларига тегишли қўмондонлик маркази портлатилди ва кўплаб ҳарбийлар, хусусан, икки юқори мартабали офицер ҳалок бўлгани маълум қилинди. Шу куни озарбойжонликларнинг учувчисиз самолёти арман кўнгиллиларини олиб кетаётган автобусни ўққа тутиши натижасида беш арман ҳалок бўлди.\nАрманистон президенти Серж Саркисян агар зиддиятлар кучайиб борса, Арманистон Тоғли Қорабоғ Республикасини тан олишини таъкидлади. Бундан ташқари, Арманистон Мудофаа вазирлиги матбуот котиби Арцрун Ованисян тун бўйи давом этган можаро пайтида баъзи ҳудудларни эгаллаб олганликларини айтди. Озарбойжон Мудофаа вазирлиги арман кучлари тинч аҳолига қарши ҳужумларни давом эттирса, Қорабоғ арманлари томонидан пойтахт деб эълон қилган Ханкенди шаҳрига (Степанакерт) ҳужум қилиниши мумкинлиги ҳақида баёнот берди.\n5 апрелга ўтар кечаси Матагис атрофида шиддатли тўқнашувлар юз берди. Озарбойжон Мудофаа вазирлиги тўқнашувларда Арманистон кучларига тегишли беш танк ва ўқ-дорилар билан тўлдирилган бешта транспорт воситаси тўлиқ таркиби билан йўқ қилинганини ва 70га яқин арман аскари ҳалок бўлганини маълум қилди. Тўқнашувлар, асосан, Агдере минтақасидаги Матагис минтақасида рўй бергани айтилади.\n5 апрель куни Вена шаҳрида бўлиб ўтган музокаралардан сўнг ўт очишни тўхтатиш тўғрисидаги қарор қабул қилинди, томонлар ўзаро келишиб олдилар. Озарбойжон Мудофаа вазирлиги иккала томон ҳам ҳарбий ҳаракатларини тўхтатганини маълум қилди. Тоғли Қорабоғ ҳарбий амалдорлари ҳам ҳарбий ҳаракатларини тўхтатиш ҳақида буйруқ олганликларини айтишди.\n«Музлатилган муаммо» яна эрий бошладими?\nОзарбойжон-Армонистон чегарасидаги можароларнинг сабаблари ҳақида турли қарашлар мавжуд. Аслида, ушбу можаро тарихини, унинг пайдо бўлиши, сулҳ жараёни ва кейинги «тинчлик жараёни» билан яқиндан таниш бўлганлар учун икки мамлакат ўртасидаги зиддият кутилмаган ҳодиса эмас.\nМаълумки, урушнинг биринчи босқичида кўпроқ тайёргарликка эга бўлган (АSALA террор ташкилотининг тажрибали ходимлари, шунингдек, ҳарбий, иқтисодий ва дипломатик жиҳатдан кучли ташқи дастакка эга) Арманистон Озарбойжон ҳудудининг қарийб 20 фоизини эгаллаб олган. Шундан кейин БМТ Хавфсизлик Кенгаши ва бошқа халқаро ташкилотлар босқинчиликни қоралаган ва ишғолни иложи борича тезроқ, сўзсиз бекор қилишни талаб этувчи қарорлар қабул қилганди. Аммо Арманистон ушбу қарорларни ва 1994 йил май ойида имзоланган сулҳ битимини бажармади. У Озарбойжонни кенг босқин ва янги ҳужумлар эҳтимоли билан босим остида ушлаб туришга ва Озарбойжоннинг ўз ҳудудини сақлаб қолишга бўлган уринишларини Россиянинг ҳарбий кўмаги билан йўққа чиқаришга ишониб келади.\nАйтиш жоизки, ўтган йиллар мобайнида минтақадаги барча манфаатлар ва масала юзасидан таъсир кучига эга бўлган кучларнинг деярли бари мавжуд оғир вазиятдан фойдаланиб қолишга ва ишғол муаммоси бўйича томонлар билан музокаралар олиб боришга ҳаракат қилишди. Шу сабабли, Озарбайжон ерларини Арманистон томонидан эгаллаб олиниши муаммоси (қисқача айтганда, Қорабоғ муаммоси) собиқ совет географиясидаги кўплаб масалалар сингари «музлатилган муаммо» сифатида тавсифланиб келди.\nАммо айниқса, Россиянинг 2008 йил август ойида Грузияга қилган аралашувидан сўнг «музлатилган муаммолар», аслида, музлатилмагани ва аксинча, бу ҳолат катта хавф туғдириши мумкинлиги ойдин бўлиб қолди. Шу боис, муаммони ҳал қилишга бўлган уринишлар кучайди. Шу маънода, 2008 йил 2 ноябрда Москва яқинидаги Меин-Дорф қалъасида Россия воситачилиги билан имзоланган битим сулҳнинг кафолати бўлиши кутилаётганди. Чунки томонлар илк марта Россия томонидан имзоланган ҳужжат билан муаммони ҳал қилишда тинч усулларга риоя қилишларини билдиришганди. Аммо қизиғи шундаки, сўнгги йилларда катта йўқотишларга олиб битимни бузиш ҳолатлари томонлар ўртасида музокаралар пайтида ёки бу музокаралардан сўнг такрорланишда давом этди.\nМасалан, 2010 йилнинг июнида, 2014 йилнинг августида, 2014 йилнинг ноябри ва 2015 йилнинг декабрида ва бошқа баъзи саналарда юқори даражадаги музокаралар ўтказилган бўлса-да, сулҳ шартлари бузилиш ҳолатлари кузатилди, натижада уруш сценарийлари кун тартибига чиқди. Аммо бу кескинликлардан бир неча кун ўтгач, томонлар яна аввалги тартибга қайтишди.\n1994 йилдаги сулҳ битимидан сўнг рўй берган можаролар пайтида Арманистоннинг провокацияларига қарши жавоб берган Озарбойжон ўз ҳудудининг бир қисмини Арманистон истилосидан қутқарди ва шу орқали 30 йиллик урушда бу илк бор психологик устунликка эришди. Бу эса ўз навбатида Арманистонни ва унинг тарафдорларини жиддий ташвишга солди. Шунинг учун ҳам адоват олови ҳеч сўнмади.\nАрманистон Озарбойжонни провокация қилишга интиляптими?\nТовуздаги бир неча қишлоқларда аҳоли турар жойлари зарбага учрагани айтилди / AZƏRBAYCAN XİN\nОзарбойжон нуқтайи назаридан олиб қараганда, унинг ҳудуди (олдинги Тоғли Қорабоғ мухтор вилояти ва унинг атрофидаги 7 туман) Арманистоннинг босқини остида қолиши халқаро ҳуқуққа зид, қолаверса, икки мамлакатнинг ҳозирги ҳарбий, дипломатик, иқтисодий ва бошқа имкониятларига мос эмас. Бошқача қилиб айтганда, Озарбойжон ўзи лозим топган пайтда БМТ Конвенциясининг 51-моддасига асосланиб, мудофаавий ваколати доирасида ўз ҳудудини арман босқинидан озод қилиш ҳуқуқи ва имкониятига эга.\nАрманистон бу тенденцияни ўзи учун жуда хавфли деб билади ва Озарбойжоннинг кучайиб бораётган имкониятларини Россия ёрдамида чеклаш учун (Грузия ва Украина мисолида кўрилгани каби) Озарбойжонни провокация қилишга интилмоқда. Бу гал уннинг икки мамлакат чегарасида эмас, бошқа минтақадан ҳужум уюштиргани ҳам бу доирадаги асосий мақсадларидан бири бўлиши мумкин.\nМожаролар пилигини қандай омил пасайтириб турибди?\nАйтиш жоизки, гарчи Қорабоғ муаммоси мураккаб характерга эга экани ва мазкур муаммонинг юзага келишида ягона айбдор Россия эмаслиги таъкидланса-да, мавжуд ҳолатнинг етилиши ва масалани ҳал қилиш жараёнидаги беқарорликда ушбу давлатнинг Арманистонга бераётган махсус ёрдами ҳам катта рол ўйнаяпти.\nРоссия учун Қорабоғ муаммоси Кавказда ўз таъсир самарадорлигини таъминлаш учун зарур. Шунинг учун ҳам Россия масаланинг тўлиқ ечим топишини истамайди. Яқин вақтларгача жиддий бир можаронинг бошланиши ва томонлардан бирининг сезиларли устунликка эга бўлиши мумкинлиги заиф эҳтимол сифатида кўриларди. Қолаверса, Озарбойжоннинг ушбу босқичда Россия ҳам иштирок этадиган урушга киришни хоҳламаслиги, айни пайтда Россиянинг Озарбойжон ортидан ўз бошига янги муаммолар орттириб олишни истамаслиги можаролар пилигини пасайтириб турибди.\nМуаммо тезда ҳал қилиниши лозим\nОзарбойжон ерларини Арманистон томонидан босиб олиниши билан боғлиқ муаммо эскидан минтақада манфаати мавжуд бўлган кучлар учун бир имконият саналган бўлса-да, эндиликда у хавф манбасига айланмоқда. Шу боис Жанубий Кавказдаги муаммоларнинг ечим топмаслигидан фойдаланишга ҳаракат қилаётган кучлар учун «на уруш, на тинчлик» ҳолати энди аввалгидай соғлом эмас.\nАрманистон ва Озарбойжон ўртасида бошланиши мумкин бўлган кенг миқёсли уруш Сурия ва Ливиядаги вазиятдан фарқли ўлароқ, минтақадаги йирик кучлар (Россия, Туркия ва Эрон)нинг имкониятларини емириши ва натижада бу давлатлар бошқа минтақалардаги асосий манфаатларини қўлдан чиқариб юборишлари мумкин. Ушбу сценарий эса минтақадан ташқаридаги бошқа муҳим кучлар учун айни муддао бўлади. Шунинг учун ҳам минтақадаги кучлар буни ҳисобга олиши ва Қорабоғ муаммосини тезда ҳал қилишлари керак. “Замин” янгиликларини “Twitter”да кузатиб боринг


[2021-01-20 17:43:46] Notice: Undefined variable: http_accept_language in /opt/www/vhosts/olympicboxing.uz/httpdocs/index.php on line 64\n «Янгиобод»да спортчиларимиз билан учрашув, Марат Қурбоновга табрик ёхуд куннинг бошқа қизиқарли тадбирлари / Ўзбекистон Бокс Федерацияси\n«Янгиобод»да спортчиларимиз билан учрашув, Марат Қурбоновга табрик ёхуд куннинг бошқа қизиқарли тадбирлари\nҲозирда бокс ва таэквондо бўйича терма жамоамиз вакиллари Тошкент вилоятининг Ангрен шаҳрида жойлашган «Янгиобод» спорт базасида янги мавсумга тайёргарликни олиб боришмоқда. Спортчиларимизнинг машғулотини кузатиш, улар билан суҳбатлашиш ва базадаги имкониятлар билан яқиндан танишиш учун Жисмоний тарбия ва спорт вазирлиги ҳамда Миллий олимпия қўмитаси раҳбарияти «Янгиобод»га ташриф буюрди. Таъкидлаш жоиз, ушбу ташриф бир-биридан қизиқарли учрашувларга уланиб кетди.\nХабар берганимиздек, бугун бокс бўйича Ўзбекистон терма жамоаси бош мураббийи Марат Қурбонов 67 ёшни қарши олмоқда. Бугунги учрашувнинг аввалида расмийларимиз тажрибали мураббийимизни табриклаб, ўзларининг илиқ тилакларини йўллаб қолишди.\nШундан сўнг Жисмоний тарбия ва спорт вазири Дилмурод Набиев ҳамда Миллий олимпия қўмитаси раиси Рустам Шоабдураҳмонов бошчилигидаги ҳар икки ташкилот раҳбарияти, боксчи ва мураббийларимиз иштирокида учрашув бўлиб ўтди. Очиқ мулоқот давомида расмийлар боксчиларимиз билан яқиндан суҳбатлашиб, уларнинг оилаларидаги ижтимоий вазият, саломатликлари ва режалари ҳақида атрофлича гаплашишди.\n“Қадрли спортчиларимиз, Сизларни ҳукуматимиз ва халқимиз қўллаб турибди. Сизларда ўз номингиз, туманингиз ва Ватанимиз номини машҳур қилиш учун ажойиб имкон бор. Ўзбек бокси жаҳонда тенгсиз эканини исботлаб бергансиз. Энди буни яна бир карра кўрсатиб беришингиз лозим. Бунинг учун биз Жисмоний тарбия ва спорт вазирлиги билан барча шароитларни яратиб беришга тайёрмиз”, – деди Рустам Шоабдураҳмонов.\nУчрашув сўнгида Марат Қурбоновга Жисмоний тарбия ва спорт вазирлиги, Миллий олимпия қўмитаси ҳамда Ўзбекистон бокс федерациясининг қимматбаҳо эсдалик совғалари тақдим қилинди.\nШундан сўнг мутасаддилар таэквондо ва бокс бўйича аёллар терма жамоамиз билан ҳам учрашишди.\nТаъкидлаш жоиз, «Янгиобод» базасида ҳамюртларимиз ёлғиз эмас. У ерда бокс бўйича Иордания эркаклар ва Қозоғистон аёллар терма жамоаси, таэквондо бўйича Украина термаси вакиллари ҳам қатнашмоқда. МОҚ раҳбарияти билан учрашувда иорданиялик меҳмонлар юртимизда боксчиларимиз билан йиғин ўтказишаётганидан мамнун эканликларини эьтироф этишди.\nКун давомидаги қизиқарли воқеликлардан бири мини-футбол бўйича ўртоқлик учрашуви бўлди. “Соғлом турмуш тарзи тарғиботини ўзимиздан бошлаймиз” шиори остида ўтган баҳсда МОҚ ҳамда Вазирлик мутасаддилари Ўзбекистон бокс федерацияси вакилларига қарши баҳс олиб боришди. Кўпчиликнинг қизиқишига сабаб бўлган ўйин Қўмита ва Вазирлик жамоасининг 3:2 ҳисобидаги ғалабаси билан якунланди.\nТадбир якунида барча иштирокчилар бир дастурхон устида жам бўлишди ва спортчиларимиз ҳаққига Қуръони каримдан оятлар ўқилиб, уларнинг ғалабаси учун дуо қилинди.


Cўзнинг тирилиши « Ўзбекистон Халқ Ҳаракати\n23 May 2019 - 23:03\nЎзбеклар бугун Сўз қадрсизланган, ўзининг азалий аҳамияти ва мазмунини йўқотган бир жамиятда яшамоқдалар. Бу жамиятда истаган нарсани гапириш мумкин ва бу гапирилган нарса жамиятда акс-садо бермайди. Жамият худди соя ва аксдан ҳоли арвоҳни эслатади. Сўзлар бу жамиятда ўз ҳолича, ҳудди воқеликка ҳеч алоқаси бўлмаган “тоза санъат” намунасидай мавжуддирлар. Сўзлар бу ерда худди шарқона бир муболаға каби, худди гўзалликнинг энг юксак намунаси сифатида ғазал қаҳрамони бўлмиш шоир маҳбубасининг кўзга кўринмайдиган даражадаги кичик оғзи тақдим этиладиган ғайри табиий ташбехларга тўла бир ғазал сингари қабул қилинади. Бундай ғазал арконига кура, шоир севгилисининг оғзи шу қадар кичик бўлиши керакки, шоир уларга қараб лаззалатланиш учун севгилисининг лабларини излаб, тополмай сарсон бўлиши керак.\nCўзларнинг фақат риёдан иборат эканлиги туфайли мақсадни ифода этиш эҳтиёжи бўлмаганидан сўнг жамият бўшашиб, шакл ва шамойилини йўқота бошлайди, у энди – сўзларнинг фақат ёлғондан иборатлиги туфайли – ҳеч бир нарсага тўғри баҳо берилмаслигини англаб етган ва ҳамма нарсага тупуриб қўйган бир мавжудотга айланади. Ушбу ҳасталикнинг тадрижий ривожи қуйидагидай: ёлғон сўз (бу ёлғон ким тарафидан айтилишидан катъий назар) жамиятни маънавий жиҳатдан бўшаштиради, бу эса, ўз навбатида жамиятнинг сўзга, мурожаат ва чақириқларга карлигига олиб келади. Бундай вазиятда жамиятни бирон нарсага ишонтириш кийин, қадрсизланган Сўз билан жамиятнинг қалбини ром этиш қийиндир. Халқни ишонтириш учун энг аввало Сўзни тирилтириш лозим. Сувсизликдан ва қонсизликдан ўлган Сўзга теримиз ва қонимизни тўкиб, уни тирилтирмоғимиз керакдир. Узоқ йиллар давомида жамиятимиз Сўзнинг қонини тинимсиз сўриб келди ва Сўзни бир кўланкага айлантирди ва охир-оқибат жамиятнинг ўзи ҳам бир сояга, вампирга, ўлимларни чеклаб ўтаётган ва айни пайтда ҳар куни минглаб марта ўлаётган, аянчли бир умр кечираётган вампир-Дракулага айланди.\nДракуланинг ўлимсизлиги бир пайтлар илоҳий Сўзга муносиб кўрилган инсонга лойиқ нарса эмасдир. Инсонлар илоҳий Сўзни суистеъмол қиларканлар, илоҳий Сўз ҳам инсонларни тарк этади.\nМамлакат рахбари ўзининг умидсизликка тушган халқига “шу йил кузига келиб, ҳамма нарса яхши бўлиб кетади”, дея сўз берса-ю, бу ваъдасини бажаролмаса, Сўз ўлади. Бозорда гўшт сотаётган қассоб бу гўштнинг тоза эканлигига ўз ҳаридорини ишонтириш учун бутун авлиёларни ўртага қўйиб, қасам ичса-ю, бу ёлғон бўлса, Сўз ўлади. Оталар ўз фарзандларини тўғрилик ва ҳалолликка ўргатаркан, отанинг ўзи бундай хислатлардан мосуво бўлса, Сўз ўлади.


Жиноят ишлари бўйича Шайхонтоҳур тумани суди судьяси вафот этди - 26.07.2021, Sputnik Ўзбекистон\nЖиноят ишлари бўйича Шайхонтоҳур туман суди судьяси Акмал Эргашов 38 ёшида вафот этди. 26.07.2021, Sputnik Ўзбекистон\nТОШКЕНТ, 26 июл — Sputnik. Жиноят ишлари бўйича Шайхонтоҳур туман суди судьяси Акмал Эргашов 38 ёшида вафот этди.Маълум қилинишича, у аввал коронавирусга, кейинчалик эса пневмонияга чалиниб, вафот этди.Акмал Эргашов 2007-2015 йилларда Олий судда фаолият юритган. 2015 йилдан буён эса жиноят ишлари бўйича Шайхонтоҳур туман суди судьяси лавозимида ишлаб келган.\n17:36 26.07.2021 (янгиланди: 00:23 27.07.2021)\n© Sputnik / Александр Паниотов / Фотобанкка ўтишПразднование Курбан-байрама\nЖиноят ишлари бўйича Шайхонтоҳур туман суди судьяси Акмал Эргашов 38 ёшида вафот этди.\nТОШКЕНТ, 26 июл — Sputnik. Жиноят ишлари бўйича Шайхонтоҳур туман суди судьяси Акмал Эргашов 38 ёшида вафот этди.\nМаълум қилинишича, у аввал коронавирусга, кейинчалик эса пневмонияга чалиниб, вафот этди.\nАкмал Эргашов 2007-2015 йилларда Олий судда фаолият юритган. 2015 йилдан буён эса жиноят ишлари бўйича Шайхонтоҳур туман суди судьяси лавозимида ишлаб келган.


Сиз шу ердасиз: Бош саҳифа 2017 йил 1-сон 2017 йил 1-сон Ҳаким Термизий\nҲаким номи билан танилган ушбу улуғ олимнинг тўлиқ исми Абу Абдуллоҳ Муҳаммад ибн Али ибн Ҳасан ибн Башир Ҳаким Термизийдир. “Ҳаким” дея улуғланишига илм-маърифатда жуда етуклиги, доимо ҳикмат ила гапириши эди. У зот ҳақидаги маълумотлар ўрта аср араб муаллифларидан Тожуддин Субкий, Хатиб Бағдодий, Ибн Ҳажар Асқалоний ва бошқаларнинг асарларида, шунингдек, ўз қаламига мансуб “Бадъу шаъни Абу Абдуллоҳ” автобиографик рисоласида келтирилган. Таваллуд топган санаси хусусида ҳам манбалар ва адабиётларда турли хил маълумотлар берилган.\nҲаким Термизийнинг ҳаётини чуқур ўрганган мисрлик олим Абдулфаттоҳ Барака Ҳаким Термизий 820 йили Термиз шаҳрида таваллуд топиб, 932 йили 112 ёшида вафот этгани ҳақида ёзади. Мақбараси Термиз шаҳри яқинида Амударё бўйида жойлашган.\nБиринчи устози отаси Али ибн Ҳасан Термизий бўлган. Ҳаким Термизий китобларидан бирида бундай ёзади: “Аллоҳ таоло устозим – отамдан жудо қилганида 8 ёшда эдим. Мен илм олишга шундай берилиб кетган эдимки, мутолаа асосий машғулотим бўлиб қолган эди. Ваҳоланки, тенгқурларим ўйин билан банд бўлишарди. Отамнинг ҳаракатлари туфайли шу ёшимда “Илмул осор”(ҳадис илми) ва “Илмур рай”(ҳанафий мазҳаби фиқҳи) билимларини тўлиқ эгаллаб олган эдим...”.\nҲаким Термизий “Сиҳоҳи ситта” номи билан танилган олти мўътабар ҳадис тўплами муаллифларининг барчасига устозлик қилган 9 шайхнинг бири – Қутайба ибн Саид Сақафий Балхий (ваф. 240/888й.), Солиҳ ибн Абдуллоҳ Термизий, Утба Ибн Абдуллоҳ Марвазий, Аббод ибн Яъқуб Раважний, Ҳасан ибн Умар ибн Шафиқ Балхий, Яъқуб ибн Абу Шайба, Жаруд ибн Маоз Сулламий Термизий, Исо ибн Аҳмад Асқалоний каби алломалардан ҳам сабоқ олган.\nҲаким Термизий 25 ёшгача Мовароуннаҳр шаҳарларида тафсир, ҳадис ва фиқҳ илмларини катта қизиқиш билан ўрганади. Тахминан 27 ёшларида ҳаж сафарига йўл олади. Бу сафарда Басра, Бағдод, Куфа, Марв, Нишопур шаҳарларида ўзлаштирган билимлари ҳам муҳим аҳамият касб этган. Субкий “Табақот аш-шофиийя ал-кубро” асарида ёзишича, аллома ушбу сафар давомида юқорида номи зикр қилинганлардан ташқари Хуросондаги бошқа олимлар, жумладан, Солиҳ ибн Муҳаммад Термизий, Али ибн Ҳажар Саъдий ва бошқалардан кўп ҳадис эшитган. Мисрлик тадқиқотчи профессор Муҳаммад Жуюший Ҳаким Термизийнинг 168 устозини номма-ном зикр қилади.\nШогирдлари: Абу Муҳаммад Яҳё ибн Мансур Қозий (ваф. 350/961й.), Ҳасан ибн Али Жузжоний, Мансур ибн Абдуллоҳ ибн Холид Ҳиравий, Абу Бакр Муҳаммад ибн Жаъфар ибн Ҳайсам (ваф. 360/971й.), Абу Бакр Муҳаммад ибн Умар Варроқ Термизий (ваф. 294/906 – 907й.).\nҲаким Термизийнинг ижоди жуда серқирра бўлиб, тафсир, ҳадис, фиқҳ, калом, тасаввуф каби соҳаларда асарлар ёзган.\nТадқиқотчи Абулфаттоҳ Бараканинг ёзишича, Ҳаким Термизий 400 дан ортиқ асар ёзган бўлиб, улардан 60 га яқини ҳақида бизгача аниқ маълумотлар етиб келган.\nЎрол Назар тайёрлади.\n2017 йил 23 сентябрда эълон қилинган 383 марта кўрилган


Камол қози мадрасаси (Қўқон)\nБўлим: Мовароуннаҳрдаги мадрасалар\t Сана: Сейшанба, 21 Феврал 2017 17:02\nКамол қози мадрасаси - Қўқондаги меъморий ёдгорлик (19-а.). Камол қози мадрасаси биноси дарсхона, айвонли масжид, ҳовли ва кичик ҳужралардан иборат. Дарвозахона серҳашам бўлиб, Худоёрхон ўрдасида бўлгани каби бу бинода ҳам фақат кириш қисми (сирти) зеб бериб ишланган.\nПештоқ тепаси рангбаранг нақшлар билан қопланган бўлиб, ҳандасий шакллар арабий битиклар билан уйғунлашиб кетган. Пештоқининг икки ёнидаги устунгўшалар юқориси безакли кафаса билан якунланган. Дарвозахона икки қаватли. Устки қаватдаги дарсхона олди пешайвонли бўлиб, панжара билан тўсилган. Томи 4 қиррали-чортарк гумбаз билан қопланган. Ҳовли атрофига масжид ва ҳужралар қурилган. Масжид 4 устунли, шарқ томони очиқ, тўсин ташлаб қурилган айвони бор. Унинг ички томони ганч билан ишланган. Сирти сувоқсиз. К. қ. м. меъморлигида қўқонлик халқ усталарининг анъаналари ўз ифодасини топган. Мадраса таъмир қилиниб, ундан меҳмонхона сифатида фойдаланилмоқда.


Тоғли Бадахшонда «омончилар» бир кишини ўлдириб қўйди. Хоруғ, Москва ва Лондонда одамлар митингга чиқди\nЖаҳон 19:42 / 26.11.2021 24890\n25 ноябрь куни Тожикистоннинг Тоғли Бадахшон мухтор вилоятидаги Хоруғ шаҳри марказида одамлар тўпланиб, ҳуқуқни муҳофаза қилувчи орган ходимларининг баъзилари жавобгарликка тортилишини талаб қилди. Уларнинг фикрича, «ОМОН» вакиллари 30 ёшли йигитни отиб ўлдирган.\nЎша куни 1992 йилда туғилган, хоруғлик Гулбиддин Зиёбеков ҳалок бўлган. У ўзини олиб кетиш учун келган «омончилар»га қаршилик қилган. Орада юзага келган тўқнашувда ўт очилган. Икки киши яраланган, Гулбиддин Зиёбеков ҳалок бўлган. Йигитнинг яқинлари Хоруғ шаҳри марказида йиғилиб, уни ўлдирган ҳуқуқни муҳофаза қилиш органи ходимлари жазоланишини талаб қилган. Норозилик митингига ҳалок бўлган йигитнинг жасадини ҳам олиб боришган.\nМитинг тўқнашувга айланиб, одамлар ҳуқуқни муҳофаза қилувчи орган ходимлари билан жанжаллашиб кетган. Мамлакат телевидениесида айтилишича, 5 нафар ходим яраланган.\n«Бир гуруҳ ёшлар Хоруғ шаҳридаги Тоғли Бадахшон автоном вилояти ҳокимият биносига ҳужум амалга ошириш орқали жамоат тартибини бузган. Улар ҳуқуқни муҳофаза қилувчи орган ходимларининг қонуний талабларини бажармай, ўточар қурол, тош ва бошқа жисмлар билан ҳокимият биносига, уни қўриқлаётган ходимларга ҳужум қилган», дея «Бадахшон» телеканали эфирида ўқиб эшиттирилган баёнотни келтирмоқда «Азия-Плюс» нашри.\n«Азия-Плюс» мухбири билан суҳбатда роштқалъаликлар норозилик намойишида қатнашган икки киши ҳалок бўлгани ҳақида айтишган. Уларга кўра, яна олти киши яраланган.\nНега Зиёбековни ушлагани боришганди?\nГувоҳларнинг «Азия-Плюс» нашрига айтишича, 25 ноябрь куни маҳаллий вақт билан соат 11:30да ҳуқуқни муҳофаза қилувчи орган ходимлари Гулбиддин Зиёбековни қўлга олиш учун борган. Йигит қаршилик қилган ва ходимларга мушт туширган. Воқеа жойида бўлган «ОМОН» ходимлари эса ўқ узган. Оқибатда уч киши яраланган. Улар орасида Гулбиддин ҳам бўлган. «Омончилар» уни ушлаб машинага солишган. Кейин эса йигитнинг ўлгани хабар қилинган. Гувоҳнинг сўзларига кўра, яраланган икки йигит ходимларга ҳаракатлари ноқонуний эканини айтган.\nШундан кейин одамлар туман марказига митингга чиққан. Улар Гулбиддиннинг бошида ўқ изи борлигини айтишмоқда.\nТоғли Бадахшон автономияси прокуратураси ахборот хизмати маълум қилишича, 1992 йилда туғилган Гулбиддин Зиёбеков гаровга олиш ва ижтимоий душманлик кайфияти уйғотганлик айблови билан қидирувда бўлган. Шунингдек, прокуратура маълумотига кўра, йигит ўзини қўлга олиш бўйича тезкор тадбир давомида ҳуқуқни муҳофаза қилувчи орган ходимларига ноқонуний сақлаб келган «Макаров» тўппончаси билан қаршилик қилган. Прокуратура расмийсига кўра, йигит 2020 йил февралида Роштқалъа туман прокурори ўринбосари Абдусалом Абризодани қўлга олиб, уни 8 соат давомида ушлаб турган ва калтаклаган. Шу сабаб Зиёбековга нисбатан жиноий иш очилган. Терговчининг сўровлари ва телефон қўнғироқларига жавоб бермагач, қидирувга берилган.\nАммо одамларнинг фикрича, прокуратурадагилар йигит прокурор ёрдамчисини нега гаровга олгани ҳақида айтишни истамаяпти. Уларнинг сўзларига кўра, прокурор ёрдамчиси Роштқалъада яшовчи қизни зўрлашга уринганида Гулбиддин уни қўлга олган. Қиз ҳолатни қариндошларига айтган ва улар бошқа ҳамқишлоқлари билан бирга прокурорни ушлаган.\n«Азия-Плюс» билан суҳбатлашган одамлар исбот сифатида видео ҳам юборишган. Унда бир гуруҳ одамлар бир кишини ушлаб, унинг прокурор ёрдамчиси Абдусалом Абирзода экани ва уни нега ушлашганини айтишади. Қўлга олинган одам вилоят аҳлидан узр сўраб, унга қизнинг телефон рақамини милицияда ишловчи Ҳабиб берганини айтади. Видео охирида одамлар қўлга олинган одамга қараб «Биринчи кундан бизнинг аёллар, қизларга кўз олайтирма демаганмидик?» дейишади.\nНамойишчиларнинг талаби маълум\nНамойишлар 26 ноябрь куни ҳам давом этган. Тунни маҳаллий ҳокимият биноси олдида ўтказган намойишчилар Тоғли Бадахшон мухтор вилояти ҳокими билан учрашишга муваффақ бўлган. Ҳоким билан учрашганларнинг айтишича, уларга Гулбиддин ўлдирилиши бўйича иш 2-3 ой ичида тўлиқ ўрганилиши маълум қилинган.\nУлар бунга эътироз билдиришган. «Биз Гулбиддинни ким ўлдирганини ҳам, майдонда ким ўт очганини ҳам биламиз. Бу ишни текширишга кўпи билан 10 кун вақт кетади. Бу қадар узоқ вақт суриштирув олиб боришларига қаршимиз», дейди хоруғликлар.\nНамойишга чиққанлар қуйидагиларни талаб қилмоқда:\n– Гулбиддин Зиёбеков ўлдирилиши бўйича ҳолатни қисқа муддатда ўрганиш;\n– Хоруғдаги ҳарбийларнинг 60-70 фоизини кетказиб, уларнинг ўрнига маҳаллий йигитларни ишга олиш;\n– Жамоат тартибини сақловчи идоралараро штаб фаолиятини ислоҳ қилиш;\n– Хоруғдаги блогпостни олиб ташлаш;\n– Вилоят ҳокимини ўзгартириш;\n– Интернет алоқасини тиклаш ва ўчирмаслик.\nFacebook'да Тоғли Бадахшон аҳли номидан ёзилгани айтилган баёнот пайдо бўлди.\n«Тоғли Бадахшонда яшаётган ва бошқа ерларда бўлиб турган барча бадахшонликлар кичик ватанимизда яна бир марта ҳуқуқни муҳофаза қилувчи орган фаолияти билан боғлиқ адолатсизликка гувоҳ бўлдик. Оқибатда Хоруғдаги вазият кескинлашди.\nГулбиддин Зиёбековга қарши жиноий иш нотўғри очилган. У прокурор ўринбосарининг ҳирси қурбони бўлган синглисининг номусини ҳимоя қилишга чоғланганди. Бу ҳолатни исботловчи видео ўтган йилиёқ тарқатилди, аммо бу фактни эътиборга олмаган орган ходимлари Гулбиддиннинг ўзига нисбатан иш очишди. Охир-оқибат у ҳалок бўлди», дейилади фуқаролар баёнотида.\nРоссия пойтахти Москвада ҳам бадахшонликлар йиғилишди. Улар Тожикистоннинг Москвадаги элчихонаси олдида тўпланиб, Гулбиддин Зиёбековни ўлдирганлар жазоланиши кераклигини талаб қилишди.\nТожикистоннинг Москвадаги элчиси билан учрашганлардан бири Ораз Вазирбеков қандай талаблар қўйилганини гапириб берди.\n«Помирда бўлаётган воқеаларга норозилигимизни билдирдик. Гулбиддин Зиёбековни қасддан ўлдиришган. Биз бу ишни қилганлар жазоланиб, қамоққа олиниши учун вақт бердик.\nИккинчи талабимиз шуки, Хоруғдаги блогпостни олиб ташлаб, ҳеч қачон қайта тиклашмасин. Учинчи талабимиз интернет алоқасини тиклаб, уни қайтиб ҳеч қачон ўчирмасликлари керак. Ҳар сафар интернет узилганда, биз яна шунча одам бўлиб элчихона олдига келаверамиз», деган Вазирбеков.\nНамойишчилар ўзларининг бирорта саволларига жавоб берилмаганини айтишмоқда.\nТожикистоннингЛондондаги элчихонасида ҳам митинг бўлиб ўтди\nЕвропа мамлакатлари ва АҚШдаги тожикистонликлар ҳам намойишга чиқиши кутилмоқда.


Ўтган йили Қозоғистонда 100 дан ортиқ янги корхона очилди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nЎтган йили Қозоғистонда 100 дан ортиқ янги корхона очилди. Мамлакатимиз саноат-инновациявий ривожланиш дастури туфайли бунга эришилди. Унинг доирасида кимё саноати, машинасозлик, озиқ-овқат саноати, шунингдек, қурилиш материаллари ишлаб чиқаришга доир муҳим лойиҳалар рўёбга чиқарилди. Деярли ҳар бир минтақада завод-фабрикалар қурилди. Бу ишларга жами бир триллион тенгедан зиёд сармоя сарфланди.\nСЕРИК АСИЛБЕК, ҚОЗОҒИСТОН РЕСПУБЛИКАСИ САНОАТ ВА ИНФРАТУЗИЛМАЛАР ТАРАҚҚИЁТИ ВАЗИРЛИГИ ЭКСПЕРТИ:\n- Умуман олганда, саноатлаштириш харитасига оид барча лойиҳаларни олиб қарасак, охирги йилда авваллари Қозоғистонда бўлмаган 500 дан ортиқ янги маҳсулот ишлаб чиқарилаётганини кўрамиз. Шунингдек, экспорт ҳам ривож топиб боряпти. Бугунги кунда 50 дан ортиқ янги турдаги товар хорижий бозорларга жўнатилади.\nУшбу корхонанинг қуввати йилига деярли 2 миллион тоннани ташкил қилади. Лойиҳани рўёбга чиқариш туфайли олинаётган Қозоғистон олтини вазни йилига 85 тоннагача етади.\nЮРИЙ ОВЧИННИКОВ, ТОҒ-КОН БОЙИТИШ КОРХОНАСИ БОШ ДИРЕКТОРИ:\n- Замонавий ускуналар ва технологиялардан фойдаланувчи янги тоғ-кон бойитиш мажмуаси пойдевордан бошлаб қурилди. Унда ўртача 10 тонна олтин концентрати ишлаб чиқарилади.\nЎтган йили саноатлаштириш дастурига мувофиқ қурилган темир йўл маҳсулотлари ишлаб чиқарувчи завод маҳсулотининг учдан икки қисмини экспортга юборади. Корхона ўзимизда ишланган вагон таъмирлаш заводларини ҳам эҳтиёт қисмлар билан таъминлайди. Шуни айтиш керакки, саноатлаштириш дастури туфайли машинасозлик юртимиз иқтисодиётининг жадал ривожланаётган соҳалари қаторига қўшилди. Сўнгги етти йил ичида ишлаб чиқариш ҳажми 2,5 марта ошди. Мамлакатда сотилаётган автомобилларнинг ярмига яқини Қозоғистон корхоналарида ишлаб чиқарилган.\n- Жорий йилнинг биринчи январигача бўлган муддатда 283 та лойиҳа рўёбга чиқарилди. Умумий қиймати деярли 6 триллион тенгени ташкил этди. Шунингдек, 30 мингта иш ўрни яратилган.\nСаноат дастури рўёбга чиқарилаётган 2010 йилдан буён мамлакатимизда салкам 8 триллион тенгели жами 1250 корхона очилди. Мамлакатимиз жаҳоннинг 110 мамлакатига товар чиқаряпти.


Ўзбекистон, 29 март 2016\n18 октябр 2019, Тошкент вақти: 06:01\nсешанба 29 март 2016\nКумуш Раззоқова билан суҳбат\nКумуш Раззоқова: Райҳоннинг ўзбекча билмаслиги тарбиясизлик нишонаси\n“Ўзбекистонда хизмат кўрсатган артист” 38 яшар Райҳон Ғаниева “ўзбек тилини ўрганадиган ëшда эмасман” деб интервью бергани ижтимоий тармоқларда мунозарага сабаб бўлди. Муҳокамаларда ўзбекистонлик таниқли киночи Наби Ғаниевнинг набираси ўз она тилини унутганлиги афсус билан қайд қилинди.\nOzodMikrofon: Ҳокимликнинг "Ишонч телефони" шикоятчининг пулини қоқиб оляпти\nОзодликка Бухоро вилоятидан боғланган ва исмини сир сақлаган тингловчилардан бири вилоят ҳокимлигининг "Ишонч телефони"га туша олмаётганидан шикоят қилди. Қизиғи, жавоб берилмаган телефонга боғланишга уринган тингловчи 2 АҚШ доллари миқдорида пулни натижасиз сарфлаганидан норози бўлди.\nЎзбекистон-Баҳрайн ўйинига чипталар 10 баробар қиммат сотилди\nЎзбекистон-Баҳрайн ўйини учун Тошкент чиптахоналаридан топилмаётган, аммо "қўл"га ўтиб кетган 15 минг сўмлик бир дона чипта нархи 150 минггача кўтарилди. Чипталар муаммоларидан чарчаган футбол ишқибозлари ижтимоий тармоқлар орқали Ўзбекистон терма жамоаси ўйинларини бойкот қилишга чақиришди.\nЎзбек-қирғиз чегараси: “Ўгай” келинларни айланма йўлга йўлламоқдалар\nЎзбек-қирғиз чегарасидаги таранглик туфайли икки мамлакат ўртасидаги кўплаб чегара масканларининг ёпилиши қўшни мамлакатдан уйланган қирғизистонлик ва ўзбекистонликларни яна мушкул аҳволга солиб қўйди. Ота-онасини кўриш учун қўшни мамлакатга ўтган келинларга оилаларига қовушиш учун 500 километрга яқин масофани босиб ўтиш шарт қилиб қўйилмоқда.\nЖаслиқдаги фаолнинг 10 яшар қизи президентга хат ёзди\nНақд пул тақчиллиги ўзбек иқтисодининг жиддий касаллигини кўрсатувчи бирламчи симптомга айланди. Нақд пул йўқлиги оқибатида маош, пенсия ва нафақаларни оммавий тарзда мажбуран пластикка ўтказиш абсурд даражага етмоқда; терминал сийрак¸ банкомат эса мутлақ йўқ мамлакатда одамлар нақд пул олиш учун кунлаб навбат кутмоқда. Ўзбекнинг қадри кун сайин йўқолиб бораëтган сўми қаерга ғойиб бўлмоқда?\nҚирғизистоннинг Ўш шаҳрида туғилган, ҳозирда Россия фуқароси бўлган Бахтиёр Худойбердиев қарийб уч ойдан буён экстремизмга алоқадор моддалар бўйича гумонланиб, Тошкентдаги МХХ тергов изоляторида сақланмоқда. Бахтиёрнинг ота-онаси унинг экстремистик ғояларга ошнолик у ёқда турсин, беш маҳал намоз ҳам ўқимаганини айтмоқда.


МИБ, ички ишлар ва чегара қўшинларининг...\n13.11.2019 09:42 0 1914\n«Суд ҳужжати асосида берилган ижро ҳужжатини ёки ижро ҳужжати бўлган суд ҳужжатини узрсиз сабабларга кўра ижро этмаган қарздор жисмоний шахснинг Ўзбекистондан чиқишини вақтинча чеклашни таъминлаш юзасидан Мажбурий ижро бюроси, Ички ишлар вазирлиги ва Давлат хавфсизлик хизмати Чегара қўшинларининг ҳамкорлиги тартиби тўғрисидаги низомни тасдиқлаш ҳақида»ги қарор Адлия вазирлигида давлат рўйхатидан ўтказилди (рўйхат рақами 3196, 12.11.2019 й.). Бу ҳақда «Ҳуқуқий ахборот» канали хабар берди.\nқарз миқдори БҲМнинг 5 бараваридан (1 115 000 сўмдан) ошмаса (аввал бу миқдор 446 000 ни ташкил этган), алимент ёки бошқа даврий тўловларни ундиришни назарда тутувчи ижро ҳужжатлари бундан мустасно;\nсуд қарорини ижро этиш учун етарли мол-мулк олиб қўйилган бўлса;\nқарздор юридик шахс бўлганда.\nҚуйидаги ҳолларда чеклов тўхтатиб турилади ва қаздорнинг четга чиқишига рухсат берилади:\nЎзбекистондан ташқарида касалхонага ётқизишни талаб қиладиган ҳолларда;\nЎзбекистондан чиқиб кетувчи делегация таркибига киритилганда.\nчегара ички ишлар МИБ қарздорлик\nҲуқуқ 12/12, 08:57


Ҳиндистонда дунёдаги энг йирик коронавирус касалхоналаридан бири очилди - Халқ сўзи\n21:42 29 Июнь 2020 Дунё\nҲиндистонда дунёдаги энг йирик коронавирус билан касалланган беморларни даволаш учун шифохона очилди. Таъкидланишича, ўша куни мамлакатда бир кунда коронавируснинг янги ҳолатлари рекорд даражада кўпайган.\nSardar Patel COVID Care Centre парваришлаш маркази Ҳиндистоннинг 10 минг беморга мўлжалланган энг йирик тиббий муассасасидир. У якшанба куни қисман иш фаолиятини бошлади. Ҳозирда шифохона 2000 беморни қабул қила олади. Касалхона чоршанба куни тўлиқ қувват билан ишлай бошлайди.\nСўнгги маълумотларга кўра, мамлакатда 19 906та коронавирус инфекцияси қайд этилган, 410 киши вафот этган, натижада коронавирусга чалинганлар умумий сони 528 859 нафарга етган, вафот этганлар сони эса 16 095 нафар.


Касбингиз ўзингизга муносибми? - 19 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 20.02.2018, 01:04\nГлавная » 2017 » Январь » 19 » Касбингиз ўзингизга муносибми?\nКасбингиз ўзингизга муносибми?\n«Бўйнидан бойланган ит овга ярамас» деган мақол бор. Чиндан ҳам, мажбурлаб қилинган иш бошқаю истаб қилингани бошқа. Инсон севган касби билан шуғуллангандагина ўсиши, ривожланиши, бирон янги нарса яратиши ва ҳаётдан қониқиши мумкин. Касбингиз ўзингизга ёқадими, ундан лаззатланасизми? Ёки шунчаки мажбурликдан бу ишда ишлаяпсизми? Тест шуни аниқлашга ёрдам беради.\n1. Ҳозирги иш ўрнингизда қанчадан бери ишлаяпсиз?\nА) 12 ойдан ортиқ;\nБ) 3 йилдан ортиқ;\nВ) 10 йил (ёки ундан ортиқ);\nГ) бир неча ой.\n2. Агар қўшимча таълим олинса, ишда муваффақият қозониш осон кечади, деган қарашни касбингиз нуқтаи назаридан келиб чиқиб баҳоланг:\nА) Йўқ, сиз учун ҳозиргача эгаллаган маълумотингиз етарли;\nБ) Ҳа, шундай, чунки карьера сиз учун жуда муҳим;\nВ) «Қўшимча таълим шиддат билан ривожланаётган замонда муваффақият калити».\nГ) «Ҳамма одамлар доим янги билимларни ўрганиб боришлари керак».\nД) Фақат аниқ фойда келишига кўзингиз етса, қўшимча таълим олишга киришишингиз мумкин.\n3. Сизнингча ҳозирги кунда сизнинг меҳнатингиз етарлича қадрланяптими?\nА) «Ҳа, аммо қанча тўлашса ҳам, доим озлик қилаверади».\nБ) «Йўқ, аммо таққослаш осон эмас».\nВ) «Сарфлаётган кучимга яраша ҳақ оляпман, менимча».\nГ) «Маошим катта бўлмаса-да, касбимни севаман».\nД) «Менга қанча ҳақ тўлашса, шунга яраша ишлайман».\n4. Ишга кетаётганингиздаги кўпинча қандай кайфиятда бўласиз?\nА) Юрак уришингиз тезлашади, артериал босимингиз ортади, енгил кўнгил айниши пайдо бўлади.\nБ) Ҳаммаси режадагидек кетаётганига ишонасиз.\nВ) Ҳар куни пенсиягача қанча қоганини ҳисоблайсиз.\nГ) Атрофдагиларга қобилиятларингизни намойиш этишга сабрингиз етмайди, шошилибгина йўлга отланасиз.\nД) «Бекор ўтиргандан кўра яхши-да», деган ўй билан йўлга чиқасиз.\n5. Ўз профессионал муаммоларингизни уйдагилар билан муҳокама қилаётиб...\nА) Бошлиқ ҳақида ҳазилларни айтиб берасиз.\nБ) Фақат фойдали нарсаларни гапирасиз.\nВ) Уйда умуман иш ҳақида гаплашмайсиз.\nГ) Фақат қизиқарли жиҳатларга тўхталасиз.\nД) Бу ҳақда кам гаплашасиз, чунки қизиқ эмас.\n6. Таътилдасиз. Иш ҳақидаги фикрларингиз…\nА) Умуман иш ҳақида ўйламайсиз.\nБ) Шу пайтда диққинафас идорада ишлаб ўтирган ҳамкасбларингизни ўйлаб шукр қиласиз.\nВ) Иш ҳақида кўп ўйлайсиз ва тезроқ таътил тугашини кутасиз.\nГ) Кўп ўйламайсизу, вақти-вақти билан ҳамкасбларингизни эслаб қўясиз.\nД) Ҳали таътил тугашига анча борлигини ўйлаб қувонасиз.\n7. Эгаллаган касбингиз ҳақида болаликда тасаввурга эгамидингиз?\nА) Бу ҳақда орзу ҳам қилмагансиз.\nБ) Доим шу касбга интилгансиз ва орзунгиз амалга ошганидан хурсандсиз.\nВ) Бироз ҳафсалангиз пир бўлган.\nГ) Аввал ўйламагансиз, қаердадир ишлаш кераклиги учун шу ерда ишлаяпсиз.\n8. Агар фарзандларингиз ҳам касбингизни танлашса, сиз…\nА) Бу борада улар билан баҳслашмайсиз.\nБ) Агар улар сиздан юқорироқ марраларни эгаллашларига кўзингиз етса, рози бўласиз.\nВ) Фикридан қайтаришга уринасиз.\nГ) Болаларингиз ҳали жуда ёш, шу сабабли уларнинг касб танлаш муаммоси ҳозирча сизни ўйлантирмайди;\nД) Буни истамайсизу, аммо барибир шу касбни танлашса, тажрибангиз ва таниш-билишларингиз билан ёрдам берасиз.\n9. Болалигингизда ким бўлишни орзу қилгансиз?\nА) Космонавт: янги сайёраларга учиб боришни истардингиз.\nБ) Актриса: сизга олқишлар, гуллар ва машҳурлик ёқади.\nВ) Ўқитувчи: болаларга фақат аъло баҳолар қўйишни истардингиз.\nГ) Модель: бу жуда қизиқ.\nД) Шифокор: стетоскоп ва оқ халатда юришни ёқтирасиз.\n10. Ишдан сўнг турмуш ўртоғингиз билан ресторанга боришингиз керак. Аммо иш тугай деганда бошлиқ шошилинч вазифани бажаришни сизга топширди…\nА) Эрингизга қўнғироқ қилиб, зиёфатни бошқа кунга кўчирасиз.\nБ) Бошлиқ билан уришиб бўлса ҳам ресторанга кетасиз.\nВ) Тадбирни бошқа кунга қолдирасиз, аммо ўзингизни бахтсиз ҳис этасиз.\nГ) Ишни биринчи ўринга қўясиз, эрингиз сизни тушуниши керак.\nД) Бирон баҳона топиб ишдан қочиб қоласиз.\nСиз ҳам маиший, ҳам касбий вазиятларга осон мослашасиз. Ўсиш ва ривожланиш учун доим имкон қидирасиз. Исталган иш ўрнида ўзингизни қулай ҳис этасиз, бажараётган ишингиз доим сизга қониқиш ҳиссини беради. Шу сабабли биринчи дуч келган ишга рози бўлиб кетаверманг, қобилиятларингизни қадрланг.\n22—26 балл. Ишингизни яхши бажарасиз, аммо барибир ундан қониқмайсиз. Чунки сизнинг қобилиятларингиз ҳозир бажараётган ишингиздан баландроқ, яъни сиз кўпроғига қодирсиз. Вазиятни ўзгартириш учун бирон муваффақият ёрдамга келиши керак, майли жуда кичик бўлса ҳам, аммо муваффақият. Шунда кайфиятингиз кўтарилиб, янада илҳомланиб ишлайсиз. Яна бир сабаб бор: ҳамкасбларингиз билан муносабатларингиз яхши эмас. Шу масала устида ишланг, улар сизга ҳалақит бермасликлари учун зарур чораларни кўринг.\n22 балл ва ундан кам. Афсуски, ишингиз сизга ҳеч қандай қониқиш бермайди, вақтингиз асосан зерикиш билан ўтади. Бу жойда ишлаб ўзингизни намоён этишингиз ва ривожланишингизга кўзингиз етмайди. Маслаҳатимиз, вазиятни яхшилаб таҳлил қилинг, сабабларини аниқланг. Ўйлаб кўринг, қаерда ишласангиз, ўзингизни яхшироқ намоён этишингиз мумкин? Ўзингизга ишончингиз буткул сўнмай туриб муносиб касб излаб топинг. Балки у ҳам бутунлай сизга мос келмас, аммо ҳар қандай янги иш қизиқроқ-да. У сизда янги қобилиятларни очиши мумкин.\nКатегория: Foydali maslahatlar / Полезны советы | Просмотров: 227 | Добавил: Sherlaruz.CoM | Рейтинг: 0.0/0\n>>> ДИЛНОЗА КУБАЕВА: «ДИЛОЗОРЛИКДАН ҚЎРҚАМАН, ҚАЛБИМНИ СИНДИРГАНЛАР КЎП...»\n>>> СЕЙДУЛЛА МОЛДАХАНОВ: "БИР НЕЧА МАРТА УЙЛАНГАН ЭРКАКЛАРНИ ТУШУНМАЙМАН..."\n>>> Чойнак пиёлага уйланарканми? Нима деб қўшиқ айтаётганингизни биласизми, Дилсўз?


ЎзА - Аччиқ ҳақиқат: ижтимоий ҳимояга муҳтож қатлам нон сотиб ололмай сарсон бўлмоқда...(Видео)\n01.11.2018 11:14:14 Чоп этиш версияси\nАччиқ ҳақиқат: ижтимоий ҳимояга муҳтож қатлам нон сотиб ололмай сарсон бўлмоқда...(Видео)\nЮртимизда нон нархининг ўзгариши туфайли кам таъминланган, ногиронлиги бўлган, боқувчисини йўқотган, икки ёшгача бола парваришидаги нафақа олувчи, моддий ёрдам олувчи эҳтиёжманд фуқароларга энг кам иш ҳақининг 10 фоизи миқдорида компенсация пули (ҳозирги кунда 18 минг 430 сўм) давлат бюджетидан тўлаб бериш йўлга қўйилди.\nАна шундай пулдан умидвор бўлган Олмазор тумани "Гулзор" маҳалласида яшовчи эшитиш ва гапиришида нуқсони бўлган бир гуруҳ фуқаролар маълумотнома тўғриламоқчи бўлиб, маҳалла оқсоқолидан йўл-йўриқ сўраган. Улар маълумотнома бериш ваколатига кирмаслигини айтиб, уларни давлат хизматлари агентлигига юборади.\nБизга қилинган мазкур мурожаатни холис ўрганиш мақсадида Олмазор тумани давлат хизматлари агентлигига бориб, хизматлар нархини ўргандик, мутахассислар билан суҳбатлашдик.\nБекор бўлиб кетган маълумотномаларни\nсўраш қачон тўхтайди?..\n– Ишонмаслигингиз мумкин, лекин ҳар куни бир нечта фуқаро келиб жанжал қилади, – дейди бош мутахассис Миродил Обидов. – Бизда хизматлар пулли. Ташкилотлар эса билиб-билмай бизга юборади. Мисол учун, мактабдан шу ерда яшайдиган деган маълумотнома сўраб келишади. Аслида биз ҳам маълумотнома берамиз, лекин у бошқароқ. Масалан, қачонки, паспорт йўқолса, уни тиклаш учун паспорт столига шу фуқаро ҳақиқатдан ҳам кўрсатилган жойда турганми-йўқми шуни тасдиқлаш керак бўлади. Бу каби давлат хизмати кўрсатганимиз учун энг кам ойлик иш ҳақининг 10 фоизи миқдорида йиғим ундирамиз. Мисол учун, ариза берувчилар электрон рақамли имзо олиш ва унга 12.901 сўм тўлаш керак. Манзил маълумот учун эса 18.400 сўм тўланади. Лекин 46 минг сўм деган гап нотўғри.\nМаҳалла маълумотнома бермайди. Улар нотўғри талқин қилиб, халқни овора қилмоқда. Ахир жорий йилнинг 3 октябрида қабул қилинган Вазирлар Маҳкамасининг қарорида 15 октябрдан давлат ва хўжалик органлари, маҳаллий давлат ҳокимияти органлари томонидан давлат хизматлари кўрсатишда фуқароларнинг ўзини ўзи бошқариш органларининг бир қатор тасдиқловчи ҳужжатларини тақдим қилиш бўйича тартиби бекор қилинган эди. Шахснинг яшаш жойи бўйича яшаётгани, ишсизлиги, болани, ёлғиз шахсларни, пенсионерларни ва ногиронларни парвариш қилганлик ҳақидаги шулар сирасидандир.\nЭшитиш ва гапиришида нуқсони бўлган бир гуруҳ фуқаролар\n“справка” олиш билан овора...\nАгентлик ходимларининг жавобларидан кўнгли у қадар тўлмаган шикоятчилар билан Олмазор тумани бюджетдан ташқари пенсия жамғармасига кириб бордик. Шу ўринда қайд этиш керакки, бу вақтга келиб, воқеалар бироз ойдинлашгандай бўлди. Бироқ, компенсация пули олиш учун маълумотнома нега керак? Пенсия бераётган ташкилот уни автоматик тарзда қўшиб юборади-ку, деган фикримизга шикоятчилар “инспекторимиз агар яшаш жойингдан маълумотнома тўғрилаб келсангиз, сизга ана шу пулни олиб бераман”, деганди деб туриб олишди.\nОлмазор тумани бюджетдан ташқари пенсия жамғармаси директор ўринбосари Марат Эсирбоев тумандаги 9 минг 500 нафардан кўпроқ одамга 1 октябрдан “нон пули” автоматик тарзда ўтказиб берилгани, бунинг учун ҳеч қандай маълумотнома керак бўлмаганини алоҳида қайд этди.\nУнда инспектор нима учун шунча инсонни овора қилиб, бекор бўлиб кетган маълумотнома сўраб, умидлантиради. Бу инсонлар қанча ҳужжат тайёрлаб, сарсон бўлиб юрибди-ку, деган сўзларимизга жавобан шикоятчиларнинг паспортларини сўради. Базадан уларнинг пенсияси қанчалиги ва “нон пули” берилган ёки берилмаганини текшириб кўриш учун...\n– Мана Набиева Холида болаликдан ногирон бўлгани учун 18 минг сўмдан кўпроқ сўмма автоматик тарзда пенсиясига қўшиб берилган, – дейди М. Эсирбоев. – “Нон пули” ҳаммага ҳам берилмайди. У 360 минг сўмдан кам нафақа олувчиларга берилади. Яъни иш стажи бўлмаган, болаликдан ногирон бўлган шахслар бундай имтиёзга эга. Тўғри, ораларингизда 360-365 минг сўм пенсия оладиганлар бор экан. Бироқ сизлар иккинчи гуруҳ ногирони бўлсаларингиз-да, иш стажи билан пенсияга чиққанингиз учун бу пулдан фойдалана олмайсиз.\nХуллас, бир-бирини тушунмаган ёки ўз ишига лоқайд инсонларни деб, эшитиш ва сўзлашда нуқсони бўлган ўнлаб ногиронлар овора-ю сарсон бўлди. Беҳуда юмушлар учун олтиндан қиммат вақтини йўқотди.\nЎлим ҳақида гувоҳнома олиб келди,\nэнди унга ҳақиқатан ҳам шу манзилда яшагани ҳақида\nмаълумотнома олиб келиш сўралди...\nБиз билан бирга пенсия жамғармасига келган давлат хизматлари агентлиги вакиллари кераксиз маълумотномаларни деб фуқароларни сарсон қилишга чек қўйиш вақти келганини қайд этди.\n– Яқинда бир аёл онаси 29 сентябрь куни оламдан ўтгани ҳақидаги гувоҳномани олиб келибди, – дейди улардан бири. – "Ўлгунига қадар мазкур тумандаги тегишли манзилда яшагани ҳақида маълумотнома керак, сизлар берасизларми?" деб сўради. Бу аёл онасининг ўлимидан кейин берилиши керак бўлган икки ойлик нафақани олиш учун бундай қоғоз керак эканини айтди. Бу қанақаси қўлидаги ўлим гувоҳномасини ўзи етарли-ку. Биз бундай маълумотнома бермаслигимиз, хизматларимиз пулли экани ҳақида айтсак, эшитмайди, асабийлашади. Шунга ўхшаган воқеалар кўп.\nТавба, бу каби сансалорликлар қачонга қадар давом этар экан-а?..


hidoyat.uz – “Мовароуннаҳр” нашриётининг сайти - Ҳаё ислом ахлоқидир\nҲаё ислом ахлоқидир\nЗайд ибн Талҳа ибн Рукона (розийаллоҳу анҳу) айтадилар: Расулуллоҳ (соллаллоҳу алайҳи ва саллам) бундай дедилар: “Ҳар бир диннинг хулқи бор, Исломнинг хулқи ҳаёдир” (Имом Молик ва Ибн Можа ривояти).\nШарҳ: Расулуллоҳ (соллаллоҳу алайҳи ва саллам) бу муборак ҳадисларида, кишида у мансуб бўлган дин хулқи намоён бўлишини, унинг хулқидан динини билиб олиш мумкинлигини, Ислом дини алоҳида аҳамият берган хулқ ҳаё эканини баён қилмоқдалар. Яъни, мусулмонни безайдиган, унга гўзаллик бахш этадиган хулқ ҳаёдир.\nЗурқоний айтади: “Ҳаё” асли “ҳаёт” сўзидан олинган. Қалб Аллоҳ таолога имон билан ҳаёт топиб жонланса, эгасининг ҳаёси ҳам ортади. Эътибор берсангиз, одам уялган пайтида терлаб кетади. Ундаги тер қалбида жўшган ҳаёнинг ҳароратидан пайдо бўлади. Бу ҳол кишининг имони кучли эканидан далолатдир”.\nҲаким Термизий бу ҳадис шарҳида бундай деган: “Ислом нафснинг Парвардигор амрларига бўйсунишидир. Ҳаё Исломнинг ахлоқи саналиши шундан. Тавозе ва уятчанлик мусулмоннинг фитратида бор”.\nМусулмонда ҳаё ҳамиша устундир. Чунки юксак хулқ-атвор у билан тугал бўлади. Ислом дини энг шарафли ва мукаммал дин бўлгани учун Аллоҳ таоло энг юксак ва шарафли хулқни, ҳаёни бу динга хос қилган.\n1729 марта ўқилган.


Ўзбекистон жамоаси дастурлаш бўйича жаҳон чемпионатида қатнашади - Anhor\nAnhor Все посты Ўзбекистон жамоаси дастурлаш бўйича жаҳон чемпионатида қатнашади\nДастурчилар ва уларнинг мураббийларини Екатеринбургнинг 7 та энг яхши меҳмонхонаси кутмоқда. Бу дастурлаш бўйича жаҳон чемпионати тарихида тақдим этилган энг кўп меҳмонхона ҳисобланади. Меҳмонхоналар ва ICPC зона оралиғида 39 та автобус ҳаракатланади.\nТашкилотчиларнинг қайд этишича, иштирокчилар машиналарни таниб олиши осон бўлиши учун автобусларнинг барчаси дастурчилар яшайдиган меҳмонхоналар гуруҳига мос келувчи муайян ранглар билан белгиланади. Свердловск ЙҲХДИ инспекторлари эса транспортнинг тез ҳаракатланишини таъминлайди. Эрталаб автобуслар нонуштадан сўнг ICPC зонага жўнайди, кундузи ва кечқурун иштирокчилар меҳмонхонага қачон қайтишни ўзлари ҳал қилиши мумкин.\nДастурчилар Спортнинг ўйин турлари саройи яқинидаги ресторанлардан бирида овқатланади. Ташкилотчилар менюга дунёнинг барча таомларидан киритилиши ҳақида қайғуриб қўйган, чунки мусобақа иштирокчиларининг таркиби жуда кенг – Екатеринбургга 41 та мамлакат университетларидан талабалар келади, деб ёзади gorod54.ru.\nЎзбекистонда ген инженерияси ёрдамида ғўзанинг янги нави яратилди


Ўзбекистонда 17 октябрь куни кузатиладиган об-ҳаво маълумоти эълон қилинди - Халқ сўзи\n23:42 16 Октябр 2021 Жамият\n«Ўзгидромет» хизмати 17 октябрь, якшанба куни кутилаётган об-ҳаво маълумотини эълон қилди.\nУнга кўра, Тошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3–8 метр/секунд тезликда эсади. Ҳарорат кечаси 7–9 даража, кундузи 20–22 даража илиқ бўлади.\nҚорақалпоғистон ва Хоразм вилоятида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 4–9 даража, кундузи 20–25 даража илиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 5–10 даража, кундузи 20–25 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 5–10 даража, кундузи 19–24 даража илиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 5–10 даража, кундузи 22–27 даража илиқ бўлади.\nАндижон, Наманган ва Фарғона вилоятларида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 4–9 даража, кундузи 19–24 даража илиқ бўлади.\nРеспубликанинг тоғли ҳудудларида ҳаво бироз булутли бўлади, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 3–8 даража, кундузи 15–20 даража илиқ бўлади.


“Ўзбекистон миллий электр тармоқлари” АЖ “Коррупцияга қарши курашиш менежмент тизими” бўйича халқаро сертификатни қўлга киритди\n18:06 / 02.07.2021\n2021 йилнинг 30 июнь куни “Ўзбекистон миллий электр тармоқлари” АЖ мажлислар залида Акциядорлик жамияти “Коррупцияга қарши курашиш менежмент тизими” бўйича ISO 37001:2016 халқаро стандарт сертификатини қўлга киритгани муносабати билан сертификатни топшириш маросими бўлиб ўтди. Тадбирда “СЕRT International” s.r.o. Ўзбекистондаги вакили Марат Хабибулин “Ўзбекистон миллий электр тармоқлари” акциядорлик жамияти ва унинг тизимидаги барча ходимларни улкан ютуқ — ISO сертификатини олгани билан муборакбод этди.\nМазкур сертификат Акциядорлик жамияти фаолиятининг коррупцияга қарши стандартларга мос эканлиги ҳамда ташкилотда порахўрлик ва коррупцияга қарши кураш тизими мавжудлиги учун берилгани, шунингдек, ташкилот мамлакат ташкилотлари ичида биринчи ўнталик рейтинг ичида ушбу сертификатга эга бўлгани алоҳида эътироф этилди. Шу билан бирга, “Ўзбекистон МЭТ” АЖ коррупцияга қарши кураш ва давлат хизматлари кўрсатиш каби соҳаларда яқин ҳамкорликни давом эттиришга тайёр экани халқаро ташкилот вакиллари томонидан мамнуният билан қайд этилди.\nСертификатни топшириш маросимида иштирок этган “СЕRT International” s.r.o.нинг Ўзбекистондаги вакили Марат Рамильевич мазкур сертификат берилишида ташкилот фаолиятидаги коррупцияга қарши кураш тизими қай даражада эканлиги атрофлича ўрганилиб, халқаро стандарт талабларига мувофиқ таҳлил қилингани, шу билан бирга, Ўзбекистон Республикаси энергетика тизимида “Ўзбекистон миллий электр тармоқлари” АЖ биринчи бўлиб мазкур халқаро сертификатни қўлга киритганини алоҳида эътироф эди. Унинг фикрича, ушбу сертификат ташкилотнинг коррупцияга қарши курашда давлат органлари ва ташкилотлари ичида етакчи эканлигини англатади. Қолаверса, бошқа ташкилотлар ҳам, хоҳ у давлат ташкилоти бўлсин, хоҳ хусусий, бундай сертификациялаш жараёнидан ўтиши халқаро ташкилот вакили томонидан билдирилди.\nҚисқа қилиб айтганда, ушбу сертификат Жамият фаолиятининг барча йўналишларини қамраб олади. ISO 37001:2016 халқаро стандарт сертификати коррупция ҳолатларининг олдини олиш, аниқлаш, зарур чораларни кўриш ҳамда коррупция хавфини камайтиришга йўналтирилган мақбул ва аниқ мезонли чора-тадбирларни назарда тутади.\nХўш, сертификатга лойиқ деб топилиш жараёни қандай кечган эди?\n“Ўзбекистон МЭТ” АЖ томонидан коррупцияга қарши курашиш стратегиясининг биринчи босқичи 2020 йилнинг биринчи ярмида амалга оширилди. Бу пайтда юқори турувчи ташкилотлар, Адлия вазирлиги, кейинроқ Коррупцияга қарши курашиш агентлиги коррупция хавфлари ва фактларини, ходимларнинг ўз ваколатини суиистеъмол қилиши ёки зарур пайтда ҳаракатсизлиги ҳолатларини аниқлаш мақсадида кенг жамоатчиликни ёрдамга чақирди. Жамоатчилик назорати — мамлакатда раҳбар ходимларнинг жавобгарлигини оширишга имкон яратиб бергани рост.\nАкциядорлик жамиятида ҳам юқори ташкилотларнинг тегишли тавсия ва кўрсатмаларига асосан Коррупцияга қарши курашиш комиссияси ташкил этилди. Коррупция хавфига мойил бўлган вазифалар (ваколатлар) ва лавозимлар рўйхати шакллантирилди. Ходимларни бўш иш ўринларига танловлар асосида ишга олиш ва танлов йўли билан ишга қабул қилиш йўлга қўйилди. Бунинг учун ташкилот фаолиятига тааллуқли очиқ маълумотлар uzbekistonmet.uz веб-сайти ва унинг ижтимоий тармоқдаги саҳифаларига, шу билан бирга, тегишли тартибга кўра, Ҳукуматнинг очиқ маълумотлар порталига жойлаштириб борилди.\nЖараённинг иккинчи босқичи 2021 йилнинг январь ойидан май ойигача амалга оширилди. “Коррупцияга қарши курашиш менежмент тизими” халқаро стандарти асосида жамиятнинг 10 дан зиёд ички ҳужжатлари тубдан янгиланди. Ҳужжат алмашиш ҳамда ижро жараёнини назорат қилиш рақамли технологиялар ёрдамида шаффоф шакл босқичларига ўтказилди.\nФилиал, бош бошқарма, бошқарма, бўлим ва хизматларнинг йиллик ҳисоботлари “Сарҳисоб” рукнлари орқали ОАВ ҳамда кенг жамоатчилик эътиборига ҳавола этиб борилди. Жамиятда 2 та қўшимча: Ягона ва Ишонч телефон рақамлари ўрнатилиб, мурожаатлар қайд этилиши ва тегишли тартибда мурожаатлар юзасидан ҳисобдорлик юритиш йўлга қўйилди.\nБундан ташқари, жисмоний ва юридик шахсларнинг коррупция масалалари бўйича мурожаатларини қабул қилишда ва compliance тизимида ходимлар томонидан қоидабузарликни хабар қилиш учун қуйидаги ишлар амалга оширилди:\nМахсус «ишонч телефони» +998 71 -208-56-49 ажратилди;\nАлоҳида электрон почта (biznesetika@uzbekistonmet.uz) очилди ва масъул ходим бириктирилди;\nСовғалар ва унга тенглаштирилган қимматбаҳо буюмларни рўйхатдан ўтказиш реестри шакллантирилди.\nУчинчи навбатда, кўрилган чора-тадбирлар натижасида Акциядорлик жамияти фаолиятининг барча йўналишларидаги коррупциявий шарт-шароитларни минималлаштириш ҳисобига коррупция ҳуқуқбузарлиги минимал даражага туширилди. Акциядорлик жамияти ишчи-ходимлари ўртасидаги коррупция ва унинг оқибатлари тўғрисида семинарлар ўтказилди.\nЖамиятнинг uzbekistonmet.uz веб-сайтида “Мурожаатлар” рукни орқали жамоатчилик вакиллари билан тўғридан тўғри мулоқот йўлга қўйилди. Электрон саҳифага вилоят магистрал электр тармоқлари тўғрисидаги барча маълумотлар, жумладан, уларнинг раҳбарлари, жойлашган манзили ва телефон рақамлари жойлаштирилди.\nТўртинчи босқич 2021 йилнинг июнь ойи давомида амалга оширилди. Яъни “СERT International” s.r.s. халқаро ташкилоти томонидан Жамиятнинг коррупцияга қарши курашиш менежменти тизими ISO 37001:2016 “Коррупцияга қарши курашиш менежмент тизими” халқаро стандартига мувофиқлиги юзасидан сертификатлаш бўйича аудит текширувлари ўтказилди. Ўтказилган аудит натижасига кўра, ISO 37001:2016 халқаро стандартига мувофиқлик сертификати берилгани қайд этилди.\nБир сўз билан айтганда, коррупцияга сабаб бўлаётган ҳолатларни ўрганиш ҳамда жамиятни бундай балодан қутқариш — кенг жамоатчиликни, халқаро ҳамжамиятни хабардор қилиб бориш бугунги куннинг долзарб вазифаларидан бири. Бинобарин, иқтисодиётимизни янада жадал юксалтириш, халқимиз фаровонлигини ошириш, мамлакатимизда инвестиция муҳитини яхшилаш борасидаги стратегик вазифаларни ҳал этиш бевосита коррупцияга қарши курашиш соҳасида давлат сиёсатининг самарали амалга оширилиши билан чамбарчас боғлиқ. Бу мақсад йўлида барчамиз бирлашишимиз, ҳамжиҳат ва ҳамфикр бўлишимиз, коррупцияга қарши кураш бўйича амалга оширилаётган давлат сиёсатини нафақат қўллаб-қувватлашимиз, балки унда фаол иштирок этишимизни бугунги даврнинг ўзи тақозо этаётганини унутмаслигимиз лозим.\nЭслатиб ўтамиз, «Ўзбекистон миллий электр тармоқлари» акциядорлик жамияти 2021 йил феврал ойида ISO 9001 халқаро стандартининг сифат менежменти сертификатига эга бўлган эди.\nНигора Абдуллаева, «Ўзбекистон миллий электр тармоқлари» акциядорлик жамияти Молиявий менежмент, бизнес этика, шаффофлик ва комплаенс бўлими бошлиғи\n«Ўзбекистон МЭТ» АЖ Ахборот хизмати Ⓣ


Франкфурт-Майн шаҳрида Наврўз байрами нишонланди\n17:18 / 24.03.2019\nЎзбекистоннинг Франкфурт-Майн шаҳридаги Бош консулхонаси ҳамда Туризмни ривожлантириш давлат қўмитаси томонидан Франкфурт-Майн шаҳрида Наврўз байрами муносабати билан байрам тадбири ташкил этилди. Бу ҳақда Туризмни ривожлантириш давлат қўмитаси матбуот хизмати хабар берди.\nУнда 400 дан ортиқ немис сиёсий, иқтисодий, маданият, жамоатчилик ва оммавий ахборот воситалари вакиллари қатнашди.\n“Тадбир давомида Туризмни ривожлантириш давлат қўмитаси кўмагида ижодий сафари ташкил этилган “Тасанно” мусиқий гуруҳи чиқишлари хорижлик меҳмонларда Ўзбекистон санъати ва маданияти ҳақида илиқ таассурот қолдирди. Шунингдек, тадбирда ўзбек халқ ҳунармандчилиги намуналари намойиш этилди ҳамда иштирокчиларга Ўзбекистоннинг туризм салоҳиятига оид немис тилида турли тарғибот материаллари тарқатилди”, дейилади хабарда.\nБундан ташқари, тадбир давомида Наврўз таомлари бўлган сумалак, ҳалим, кўксомса, палов ва бошқа таомлар тайёрланиб, тадбир иштирокчиларга улашилди.\n“Бугун франкфуртликлар ажойиб мусиқа ва ўзбекча рақсларга гувоҳ бўлишмоқда, авваллари ҳеч қачон тотиб кўрмаган сомса ёки паловларни тотиб кўриш имкониятига эга бўлишмоқда. Албатта, Ўзбекистонга саёҳат қилиб, тарихий шаҳарларни, ўзбек халқининг бой урф-одатлари, миллий либослари-ю ажойиб табиати билан яқиндан танишиш ниятидаман”, – дейди Франкфурт-Майн шаҳри маҳаллий кенгаши депутати Албина Натсаренус-Феттер.\nТуризмни ривожлантириш давлат қўмитаси делегациясининг ташрифи давом этмоқда.


Ўзбек болаларига ҳақлари эслатилмоқда\n01 декабр 2020, Тошкент вақти: 22:56\nТошкентдаги Алишер Навоий номли Миллий кутубхонада 27 декабр куни “Бола ҳуқуқлари” мавзусида амалий семинар ўтказилди.\nСеминар ташкилотчиси бўлган ЮНИСЕФнинг Ўзбекистондаги ваколатхонаси мулозими Нигина Бойқобилованинг Озодликка айтишича¸ бу тадбир айни кутубхонада 12 декабр куни очилган “Барча ҳуқуқлар болаларга” деб номланган фотокўргазма доирасида ўтказилмоқда.\nБу тадбирдан асосий мақсад болалар ҳуқуқларига риоя қилиш билан боғлиқ муаммоларда аҳоли билим даражасини ошириш¸ деди ўз гапининг расмий баëнот эмаслигини таъкидлаган Бойқобилова.\nТадбирда Тошкентдаги олий ўқув юртлари талабалари ва болалар ҳуқуқлари билан қизиққан барча иштирок этиши мумкинлиги айтилди.\n“Барча ҳуқуқ - болаларга”\nНавоий кутубхонасининг бош айвонида 12 декабрдан бери таниқли италян фотосувратчиси Жакомо Пироци ижодига мансуб 15 та асар намойиш қилинмоқда.\nЖакомо Пироци тарафидан дунëнинг турли мамлакатларида¸ жумладан Ўзбекистонда туширилган суратларда болалар ҳаëтининг турли лаҳзалари акс этган.\nБу фотокўргазма ҳам ЮНИСЕФнинг Ўзбекистондаги ваколатхонаси тарафидан ташкил қилинган.\nКўргазма очилиш маросимида бу суратларни иштирокчиларга тақдим қилган ЮНИСЕФнинг Ўзбекистондаги ваколатхонаси бошлиғи Жан-Мишель Дельмот бу 15 та фотосуратда болаларга оид тамал ҳуқуқлар акс этганини айтган:\n- Бу суратларнинг ҳар бириси бола ҳуқуқларига оид тамал тушунчаларни тасвирлайди. Болаларнинг таълим¸тиббий ëрдам ва ҳимояга оид ҳуқуқлари бу суратларда образли акс этган. Бола ҳуқуқларининг универсал ва истисносиз экани ҳамда дискриминацияга ҳеч бир тарзда йўл йўқлиги экспозицияда таъкидланган.\nЎзбекистон Болалар ҳуқуқлари бўйича БМТ конвенциясини эътироф қилган. Бу конвенциянинг ижросини мана кўриб турибсиз. Миллий ва халқаро манбалардаги турли ахборотлар билан танишиш ҳуқуқи бу конвенция бандларидан биридир.\nБу кўргазманинг асосий миссияси аҳоли¸ асосан ўсмир ëшларга билим тарқатиш бўлган масканда ўтказилиши жуда ўринлидир¸ дея таъкидлган Жан-Мишель Дельмот.\nРеалликнинг совуқ манзараси\nТошкентдаги фотокўргазмани бориб кўрган ва исми айтилишини истамаган ëш ўзбек рассомига кўра¸ Жакомо Пироцининг Ўзбекистонда туширган суратларида ўзбек болаларининг реал ҳаëти акс этмаган.\n- Бу суратларда пахта тераëтган ëки совуқ мактаб синфларида телпак кийиб ўтирган болалар акс этмаган¸ дейди суҳбатдош.\nКўргазма бошланган 12 декабр куни Ўзбекистон шимолида қаттиқ совуқ кузатилди.\nКўргазма ўтаëтган Тошкент шаҳридан 1000 километр олисда Хазорасп туманидаги Оталиқ маҳалласидаги мактаб бошланғич синфлари ўқишга чиқарилмади.\nМаҳалла турғуни Қадамбой ака Озодлик билан суҳбатда 2-синфда ўқийдиган набирасининг совуқ боис бир ҳафта мактабга чиқмаганлигини айтди:\n- Мактабда иситиш тизимининг ишдан чиққани боис бошланғич синфларга бир ҳафта жавоб бериб юборишди¸ дейди Қадамбой ака.\nХазораспдаги 38-сон мактабнинг 7-синф ўқувчиси Онажон Озодлик билан суҳбатда синф хоналарининг совуқлиги боис дарслар қисқартирилганини айтди.\nЎзбекистон мактабларидаги болаларнинг аянчли аҳволини фотосуратга олган немис фотографи Томас Грабка асарларининг мамлакатда намойиш қилиниши тақиқланган.\nГрабканинг ўзи эса Ўзбекистонда исталмаган шахслар рўйхатига киритилган.\nЎзбекистон болалар мажбурий меҳнати ҳукумат тарафидан ташкил қилинадиган мамлакат сифатида халқаро ҳисоботлардан ўрин олиб келади.\nЎзбекистон ҳукумати Халқаро Меҳнат ташкилотининг “Болалар меҳнатини тақиқлаш борасидаги долзарб тадбирлар ҳақида”ги 182-рақамли конвенцияни ратификация қилган.\nХалқаро Меҳнат ташкилоти қўмитаси бу конвенция стандартларига амал қилинмаëтгани ва бу борадаги хатолар борасида 2010 ва 2011 йилларда Ўзбекистон ҳукуматига икки марта огоҳлантириш берди.\nАммо Ўзбекистон ҳукумати бу огоҳлантириш ҳамда танқидларни эътиборсиз қолдирди ва Ўзбекистонда болалар мажбурий меҳнати йўқ¸ деган иддаони саслантиришда давом этмоқда.\nЎзбекистондаги болалар ҳуқуқлари билан боғлиқ вазият борасида кейинчи уч йилда ҳисоботлар чоп қилган Германия Ўзбекистон инсон ҳуқуқлари форуми раҳбари Умида Ниëзова ЮНИСЕФнинг Ўзбекистондаги ваколатхонаси ўтказаëтган тадбирни навбатдаги кўзбўямачилик деб атади:\n- ЮНИСЕФ Тошкент ваколатхонаси ўтказаëтган болалар ҳуқуқларига оид бу тадбир ва олдинги тадбирларининг фойда коэфиценти ўта паст даражада. Агар ЮНИСЕФни Ўзбекистондаги болалар ҳуқуқи ҳақиқатдан ҳам ташвишга солганида улар бошқача тадбирлар ўтказган бўлар эди. Биринчи навбатда¸ ЮНИСЕФ Ўзбекистонда мажбурий болалар меҳнатини эътироф қилиши керак.\nАгар биз ЮНИСЕФнинг Интернетдаги сайтига кирсак¸ Ўзбекистонда миллиондан ортиқ коллеж ўқувчилари ўқиш ўрнига икки ой пахта даласига юборилгани ҳақида маълумотни топа олмаймиз. Ҳолбуки ўнлаб халқаро ташкилотлар бу ҳақда беш йилдан бери бонг урмоқда. Юнисеф Ўзбекистонда мажбурий болалар меҳнатини эътироф қилмаган охирги халқаро ташкилот бўлиб қолмоқда¸ дейди Умида Ниëзова.


“Ҳудудий электр тармоқлари”АЖ томонидан ҳазораспликлар муаммоси ўрганилди » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » “Ҳудудий электр тармоқлари”АЖ томонидан ҳазораспликлар муаммоси ўрганилди\n“Ҳудудий электр тармоқлари”АЖ томонидан ҳазораспликлар муаммоси ўрганилди\n24 ноябрь куни Kun.uz ахборот сайти орқали эълон қилинган, «Маҳалламиз ўгайми?» - ҳазораспликлар маиший шароитлар оғирлигидан шикоят қилишди» сарлавҳали мақола «Хоразм ҳудудий электр тармоқлари корхонаси» АЖ раҳбарияти томонидан назоратга олиниб Ҳазорасп тумани «Ойбек» маҳалласининг Феруз кўчасидаги муаммолар ўрганилди.\nЎрганишлар натижаси шуни кўрсатдики, «Ойбек» маҳалласининг ўзида «Хоразм ҳудудий электр тармоқлари корхонаси» АЖ қарашли 5 та трансформаторлар ўрнатилиб, улар ҳозирда мукаммал ҳолатда ишламоқда. Бу трансформаторларнинг барчаси жамият томонидан текширилиб, жорий таъмирлаш ишлари олиб борилган.\nМутасаддилар билан биргаликда айни шу маҳалладаги трансформоторларнинг истеъмолчиларга етказиб бераётган электр энергияси сифати ўлчаб кўрилганда, етказилаётган электр энергияси 221 КВ эканлиги аниқланди. Бундай кучланишдаги электр энергияси эса нормал ҳолат ҳисобланади.\nЖамият ходимларининг маҳалла аҳолиси билансуҳбати давомида ҳудуддаги муаммолар ўрганилиб, жойида янги режалаб ишлаб чиқилди. Маҳалладаги электр энергиясини яхшилаш мақсадидаяна бир янгитрансформатор ўрнатиш учун амалий ишлар бошлаб юборилди.\n“Хоразм ҳудудий электр тармоқлари” АЖ Матбуот хизмати.


МАҚОЛАЛАРИМ БИЛАН ҒОЛИБ БЎЛДИМ! » MUZAFFAR.UZ\nМАҚОЛАЛАРИМ БИЛАН ҒОЛИБ БЎЛДИМ!\n“MUZAFFAR.UZ”САЙТИДАГИ ҲАМДА “ТОШКЕНТ ОҚШОМИ”ГАЗЕТАСИДАГИ МАҚОЛАЛАРИМ БИЛАН ҒОЛИБ БЎЛДИМ!\n“Muzaffar.uz” сайти очилганига эндигина икки йил тўлди. Аммо у сайтлар ичида ўз ўрнига, ўз мақомига эгадир. Мен бу сайтнинг “Ҳуқуқ” бўлими муҳарририман. Кўплаб суд очеркларим ва ҳикояларим ушбу сайтда эълон қилинди. Мухлисларим кўпайди.\nБугунги кунда “Muzaffar.uz” сайтининг мухлислари кун сайин кўпайиб бормоқда. Унинг бош муҳаррири Музаффар МУҲАММАДНАЗАР эса худди аридек тиним билмайди. Мухлисларга янгидан янги хабарлар улашиш билан банд. Бирор жойда танлов эълон қилинса дарҳол ушбу сайтга мақолаларимни беришга шошиламан. Музаффар ҳам эринмасдан ҳар бир мақолага меҳр бериб, чиройли расмлар қўйиб, мақолани бойитиб сайтга қўяди. Офарин шу йигитга! Ўнта бармоғига ўнта ҳунар жо бўлган десам муболаға бўлмайди. Музаффар — зукко, билимдон, ижодкор, тиришқоқ, ҳамманинг кўнглига йўл топадиган, меҳр улашадиган йигит. Шунинг учун унинг атрофида доимо дўстлари кўп.\n“Muzaffar.uz” сайтига ҳам мақолаларимни бергандим. Сайтда чиққан мақолаларимни ҳам танловга топширдим.\n“Тошкент оқшоми” газетаси ҳам менинг севимли нашримдир. Пойтахтга келганимда шундай номли газета борлигини курсдошимдан эшитгандим. Чунки курсдошим шу газетада ишларди. Турли хил хабарлар, мақолалар бера бошладим. Таҳририят ходимлари ҳар бир олиб борган мақоламни айрим тузатишлар билан бўлсада чоп этишарди. Бундан бошим кўкка етарди. Чунки барча таҳририятларда ҳам сизнинг умид билан олиб борган мақолангизни ҳадеганда чоп этишавермайди. Гоҳида йиллаб кутасиз. Кейин сизга “Мақолангиз эскириб қолди. Шунинг учун фойдаланмадик” , ёки “Мақолалар кўпайиб кетди, иложи бўлмади” дея силлиққина қилиб, сизни ҳафсалангизни пир қилишади.\n“Тошкент оқшоми” газетаси таҳририятидагилар эса доим сизни хушмуомилалик билан кутиб олиб, мақолаларингизга саҳифасидан жой ажратишади.\nЯқинда “Оила” илмий-амалий тадқиқот маркази ҳамда Германия халқ университетлари Ассоциациясининг (DVV International) Ўзбекистондаги филиали ҳамкорлигида Radisson Blu меҳмонхонасида “Ижтимоий шериклик: муаммолар ва истиқболлар” мавзусида халқаро конференция бўлиб ўтди.\nКонференцияда “Ўзбекистон Республикасида жазони ижро этиш муассасаларидан озод этилган шахсларнинг ижтимоий мослашуви” лойиҳасининг натижалари тақдим этилди.\nТадбир давомида “Ижтимоий кўмак тўғрисида энг яхши материал” мавзусида эълон қилинган журналистик мақолалар танлови ғолибларига дипломлар берилди. Мен “Muzaffar.uz” сайти ҳамда “Тошкент оқшоми” газетасида чоп этилган мақолаларимни ушбу танловга топшириб ғолиб бўлдим. Бунинг учун сайтнинг ва таҳририятнинг барча жонкуяр ходимларидан миннатдорман.\nЧоп этилган: 10-04-2019, 17:53\nМақола муаллифи: Хонбиби Ҳиммат қизи\nКўрилган: 1 488\nДилдора Кунузоқованинг "Она" клипи\nЧоп этилган: 6-07-2018, 17:51\nДилдора Кунузоқова - Она\nЧоп этилган: 23-09-2018, 02:34


Аксенов қирим-татарларни Ўзбекистонга юборишни таклиф қилди « Ўзбекистон Халқ Ҳаракати\nАксенов қирим-татарларни Ўзбекистонга юборишни таклиф қилди\n08 April 2015 - 19:55\nКремль томонидан тайинланган Қирим ҳукумати Ўзбекистондан шикоят қилмоқда. Бунга сабаб маълумотномалар ҳақидаги сўровномаларнинг кечиктирилаётгани экани айтилмоқда, деб ёзади lb.ua.\nҚиримнинг ишғолчи ҳукумати россия ҳукуматидан қирим-татарларнинг реабилитация қилинганлиги ҳақидагир маълумотномаларни олиш бўйича ишчи гуруҳи тузишни сўрамоқда ва ушбу маълумотномалар учун Қирим делегациясини Ўзбекистонга жўнатиш зарур деб ҳисоблайди.\nҚирим ҳукуматининг “Криминформ” сайти хабар беришича, Кремль томонидан Қиримга раҳбар қилиб тайинланган Сергей Аксенов Россия ҳукумати бош вазири ўринбосари Дмитрий Козак ва Россия Федерацияси ташқи ишлар вазири Сергей Лавров номига тегишли хат расмийлаштиришни топширган.\n“Ушбу қарор “Номус” деб аталувчи қирим-татарлари оқсоқоллар Кенгаши вакиллари билан бўлиб ўтган учрашувдан сўнг республика рҳбари томонидан қабул қилинди”, – дейилади хабарда.\nМатбуот хизматининг қайд этишича, учрашув чоғида реабилитация ҳақидаги маълумотномаларни олиш билан боғлиқ муаммолар муҳокама қилинган. Хусусан, Ўзбекистондан маълумотномаларни олиш муддатлари чўзилиб кетмоқда.\n“Қирим-татар халқи вакиллари ва мансабдор шахслардан иборат бир гуруҳни Ўзбекистонга юборишимиз зарур ҳамда ушбу гуруҳ маълумотнома билан боғлиқ муаммонинг ҳал қилиниши учун жавоб бериши лозим”, – дейди Аксенов.\nЭслатиб ўтамиз, 2014 йилнинг 16 март куни Россия қўллаб-қувватлови билан ўтган референдум натижасида Қирим Россияга қўшиб олинганди.


Қашқадарёда фермер хўжалиги ерларини сотиб юборган шахс жазога тортилди\n11:09 / 27.05.2017\nҚамаши туманидаги “Очил ўғли Эшбой” фермер хўжалигининг 17 гектар ер майдони бошқа фермерларга берилди-ю, хўжаликда иш юритувчи бўлиб ишлаган Ўрол Пардаевнинг ҳаловати бузилди. Албатта, бу бежиз эмас эди...\n“Ҳуқуқ” газетасининг ёзишича, Ў.Пардаев хўжаликка иш юритувчи бўлгач, эътиборни хўжаликни ривожлантиришга эмас, балки лавозимидан фойдаланиб, шахсий мақсадлари учун даромад топишга қаратди.\nХўжалик ерлари анча унумдор, бунинг устига сувли ерлар ҳисобланади. Табиийки, бундай ерга талабгорлар кўп. Айниқса, ана шундай жойдан томорқа участкаси олишни хоҳлайдиганлар истаганча топилади. Ўрол Пардаев буни билиб, турар жой ва томорқа учун ер сотилаётгани ҳақида атайин қишлоқда миш-миш тарқатди. Кўп ўтмай, фуқаро Қудрат Холмуродов биринчи харидорга айланди. Ў.Пардаев ўйлаб ўтирмасдан, унга бир гектар ерни 12 миллион сўмга сотиб юборди. Қ.Холмуродов ҳужжат ишлари хусусида сўз очганида, иш юритувчи туман ҳокимлигида мансабдор танишларини борлигини, улар орқали ерни ҳужжатлаштириб беришини билдирди.\nҚ.Холмуродов унинг гапи билан ажратилган ер майдонига ҳовли-жой қурди. Ҳудудни девор билан ўраб олиб, деҳқончилик қила бошлади. Бу пайтда Ў.Пардаев қолган ерга харидор излаш билан банд бўлди.\nОмондавлат Жонқувватов ҳам боғдорчилик билан шуғулланиш мақсадида ер излаб юрганди. Ў.Пардаев ер сотаётганлиги хусусида эшитиб, 2016 йилнинг февраль ойида унинг ёнига борди. Мақсадини тушунтириб, ер сўради.\n- Ҳарҳолда ҳамқишлоқмиз, сизни алдамайман. Истаган жойингиздан ер ажратиб бераман, - деди Ў.Пардаев фермер хўжалиги ерларини кўрсатиб.\n- Нархи қанча бўлади? – О.Жонқувватов гарчи нарх-наво ҳақида одамлардан эшитган бўлса-да, аниқлаштириб олиш мақсадида яна сўрашдан эринмади.\n- Эл қатори бераверасиз. Яъни гектари 12 миллион сўм бўлади. Ҳужжатлари масаласида кўнглингиз хотиржам бўлсин, уларни ўзим расмийлаштириб бераман.\nО.Жонқувватов рози бўлиб, пулини сал кейинроқ бериш шарти билан ишни бошлади. Иш юритувчи унга шудгорланган ердан бир гектар майдонни ажратиб берди. У эса бу ерга беда экди.\nКўп ўтмай, ишлар тескарисига айланиб кетди. Фермер хўжалиги тугатилиб, унга тегишли бўлган ер майдони туман ҳокимлигининг захира ер фонди ҳисобига ўтказилди. Аслида эса мазкур фермер хўжалиги сал аввал тугатилган бўлиб, унинг ер майдони туман ҳокимининг 2015 йил 18 ноябрдаги қарори билан “Даштобод зарбдори” фермер хўжалиги ихтиёрига ўтказилганди. Эндиликда иш юритувчи сотган ерлар ҳам янги хўжаликка тегишли эди. О.Жонқувватов буни билгач, ерни сотиб олишдан воз кечди. Ў.Пардаевнинг пайтавасига қурт тушди. Бир томондан яхшигина даромаддан айрилганига хуноб бўлса, бошқа томондан сотиб юборилган ерлар билан боғлиқ юзага келадиган муаммолар хавотирини оширди. Жим турса бошига ғалвалар тушиши, жинояти фош бўлиши шубҳасиз. Энди нима қилиш керак?\nЎрол Пардаев суриштириб, ернинг янги эгаси “Даштобод зарбдори” фермер хўжалиги раҳбари Зафар Эшқуватов эканлигини аниқлади. Кейин З.Эшқуватовга учрашиб, ундан одамларга сотган ерларига тегинмаслигини, экин экмаслигини сўради. Аммо фермер бундай қила олмаслигини, чунки ер майдонига чигит экиш учун шартнома тузиб қўйганлигини тушунтирди.\n- Огоҳлантириб қўяй, агар мен сотган ерга экин экадиган бўлсанг, сенинг ҳам, отангнинг ҳам устидан ёзиб, шармандаларингни чиқараман, - Ў.Пардаев таҳдид қилиб, уни фикридан қайтаришга уринди.\nЗ.Эшқуватов фермерлик нима эканлигини, ўз ҳақ-ҳуқуқларини яхши биларди. Шу сабабли таҳдидларга парво қилмай, ерни шудгорлаб ташлади. Ў.Пардаев бўлса “яхши гапга кўнмаган” фермернинг устидан турли идораларга шикоят хатлар ёзишга тушди. Ёлғон ва туҳматлардан иборат мурожаатлар тегишли идоралар томонидан бир неча бор текширилди. Бироқ Ў.Пардаев ёзишдан тўхтамади.\n- Айтганимга кўнмасанг, устингдан ёзавераман. Яхшиси сотган ерларимдан қўлингни торт. Ана шунда даъвоим йўқлиги тўғрисида ариза ёзишим мумкин.\nЗ.Эшқуватов дағдағалардан чўчимай, ишлашда давом этди. Бу орада ерни сотиб олганлар ўз розилиги билан қайтариб беришди. Аммо Ў.Пардаев отдан тушса ҳам, эгардан тушмай тураверди. Шикоят устига шикоят ёзиб, одамларнинг тинчини бузди.\nҲар бир ишнинг охири бўлади. Мазкур можаролар судга қадар етиб борди. Шундан сўнг Ў.Пардаевнинг ақли жойига тушди. Аммо энди кеч бўлганди.\nЖиноят ишлари бўйича Чироқчи туман суди томонидан Ўрол Пардаевга қилмиши учун энг кам ойлик иш ҳақининг 55 баравари миқдорида жарима ва 5 йил муддатга озодликдан чеклаш жазоси тайинланди.


Куёвлар ёв, қизлар офатми? Президентларнинг қуюшқондан чиққан фарзандлари | Qalampir.uz\nТаҳлил\t03 Февраль 22:06 70618\nQALAMPIR.UZ турли мамлакатлардаги собиқ Президентларнинг омма мавзусига айланган меросхўрлари рўйхатини жамлади. Келтириладиган номлар оталари, қайноталари ортидан давлатнинг пулини ўмарган, ноқонуний ҳужжатларни расмийлаштирган, халқ маблағини талон-тарож қилган.\n46 ёшли Гулнора Каримова 2013 йилдан бери қамоқда. Ўзбекистон Республикасининг Биринчи Президенти Ислом Каримов даврида унинг тўнғич қизи Гулнора Каримова уй қамоғига олинган эди. Ислом Каримов 2016 йилнинг сентябрь ойида вафот этгандан сўнг, Гулноранинг ҳам ўлгани ҳақида миш-мишлар тарқалди. Aммо 2017 йил июль ойида мамлакат расмийлари унинг судлангани ва жазосини ўтаётганини эълон қилди. Бош прокуратуранинг хабар беришича, Биринчи Президентнинг қизи фирибгарлик, валютани яшириш, ҳужжатларни қалбакилаштириш ва яна бир қатор жиноятларда айбланди. Суд уни 5 йилга озодликдан маҳрум қилган, шундан сўнг яна бир неча бор бу муддат узайтирилди.\nНега айнан Ўзбекистон Биринчи Президентининг қизи?\nГулнора Каримова. У маданият ва санъат ҳомийси, илм-фан раҳнамоси, спортчиларга дастак, қўшиқчи, модельер... Бир одамга шунча касб қийинлик қилмайдими дерсиз. Йўқ, Каримова ўз мақсадлари йўлида буларни ниқоб қилди, холос. У Женева ва Испаниядаги БMT штаб-квартирасида мамлакат манфаатларини ифода этган, маданий жамғарма билан шуғулланган. Ҳуқуқ-тартибот идоралари ходимлари унга қилаётган ишлари ҳақида ҳеч қандай савол билан мурожаат қилмаган. Бу орада Гулноранинг қулочи ёйилди. Жиноятлари хайр-эҳсонлари, саҳоватли ишлар, ёшларнинг хайқириқлари, маданий тадбирлар, тадбиркорларнинг пулига уюштирилган тўйлар ортига яширилди. Унинг назорати остида бўлган компаниялар рейдлар билан шуғулланган. Гугушага нефтни қайта ишлаш заводлар, тўқимачилик корхоналари, “Осиё” меҳмонхоналари ойлик “улуш" тўлаган. 2012 йилда у Швейцария, Франция ва Испаниядаги бир нечта жиноий ишларда судланувчи бўлган. Гулнора Ўзбекистонда телекоммуникация соҳасида ишлашни истаган чет эл компанияларидан пул ундиришда айбланган. Лицензиялар миллионлаб долларга сотилгани тахмин қилинмоқда. Ўзбекистон расмийларининг таъкидлашича, Каримова фаолияти давомида давлатга 2 миллиард доллар зарар етказган.\n2017 йил декабрь ойида унга 10 йилга иккинчи маротаба ҳукм ўқилган. Aммо 2018 йил 1 июлдан бошлаб жазо Tошкент шаҳрида яшаш жойида хизмат қилиш билан 5 йилга озодликдан маҳрум қилиш билан алмаштирилган. Шу билан бирга, у етказилган зарарни қоплашга, уйдан чиқмасликка, телефон ва Интернетдан фойдаланмасликка ваъда берган. Aммо прокуратура маълумотларига кўра, Гулнора ушбу мажбуриятларни бузган. 2019 йил 5 мартда Яшнобод туман суди унинг қолган муддатини колонияда ўташи ҳақида қарор қабул қилган. Иккинчи ҳолда у 3 йил ўтириши керак эди.\nAнголанинг ҳам “Гулнора Каримова”си бор\nMаълумотларга кўра, 46 ёшли Изабел Душ Сантуш отаси имзолаган қарорлар ёрдамида Ангола бойликларини ўмарган. У Анголанинг олмос ва нефть саноати, энг йирик мобил компанияси, иккита банки, энг катта цемент ишлаб чиқарувчисидан катта фойда кўрган ва Африканинг энг бадавлат аёли номини олган. Отаси Жозе Эдуардо Душ Сантуш президентликни ўзи ишонган меъросхўрига топширди, бироқ меъросхўр унинг ишончини оқламай, собиқ Президентнинг оиласи бойликлари ортидан тушди.\nГрузияда Президент куёви “эркатойлик” қилган\n2018 йил декабрь ойида Tбилисида Грузия Президенти Георги Mаргвелашвилининг куёви қурол сақлаганликда айбланиб ҳибсга олинган эди. Mиндиа Гогочури – собиқ Президентнинг ўгай қизининг фуқароликдаги эри. Маълумотларга кўра, махсус операция пайтида Гогочури ижарага олинган квартиранинг балконидан қурол отишни бошлаган. У ҳибсга олинганда, қайнонаси 10 кун давомида мамлакатни бошқариш учун қолдирилган. Бу воқеани сиёсий танглик билан изоҳлаш мумкин. Президент куёвининг аянчли таржимаи ҳоли бор. 2018 йил июль ойида у оёғида учта пичоқ жароҳати билан шифохонага ётқизилган ва 2017 йил январида у ўқотар қуролдан яраланган.\nНазарбоев оиласида ҳам куёв “ёв” чиққан\nҚозоғистон Республикасининг Биринчи Президенти – Элбоши Нурсултон Назарбоевнинг учта қизи бор - Дариға, Динара ва Aлия. Энг асосий муаммолар катта куёв - Роҳат Aлиев билан боғлиқ эди. 2015 йилда у Aвстрия қамоқхонасида ўлик ҳолда топилган. Ўз жонига қасд қилиши уни Қозоғистонга топширишдан олдин содир бўлган.\nAлиев ким? Дариға Назарбоевага уйланиб, Mиллий хавфсизлик қўмитаси раҳбарининг биринчи ўринбосари даражасига кўтарилган оддий лаборатория ходими. Унинг кейинги қадами – Президентнинг шахсий қўриқчиси бошлиғининг ўринбосари бўлиш эди. У Қозоғистоннинг Aвстрия ва бошқа бир қатор Европа мамлакатларидаги элчиси, кейинчалик Ташқи ишлар вазирининг ўринбосари бўлган. Ҳозирги пайтда унинг Қозоғистон ҳокимиятини ўзгартириш, яъни давлат тўнтаришини уюштиришга ҳақида қарор қабул қилгани, “олигарх фитнаси” уюштирганига кўпчилик ишонади. 2007 йил баҳорида Роҳат "Nurbank"нинг икки раҳбарини ўғирлашда айбланган, уларнинг жасадлари цемент билан тўлдирилган бочкаларда “бор-йўғи” 4 йил ўтиб топилган. Aлиев Aвстрияга қочиб кетгунга қадар расмийлар уни жиноят ишини қалбакилаштиришда айблаб, унинг муҳолифатга ўтганлигини эълон қилган. Президентнинг қизи ажрашиш учун ариза берган. Қозоғистон суди Aлиевга сиртдан 20 йилга ҳукм ўқиган. Прокуратура эса экстрадиция қилишни талаб қилиб, австрияликлар билан узоқ муддатли ёзишмаларга киришган. Aвстрияда Aлиев 2014 йилда ҳибсга олинган.\nОзарбайжонда "Панама ҳужжатлари" нашр этилгандан кейин жанжал кўтарилди. Панамадаги Moccak Fonceca юридик фирмасининг маълумотларига кўра, Президент Илҳом Aлиев ва вице-президент Меҳрибон Алиеванинг қизлари 6 та олтин конига эга бўлган компанияда 56 фоиз улушга эгалик қилган. Панама ҳужжатларида Aлиевга тегишли кўчмас мулк билан боғлиқ битимлар тўғрисидаги маълумотлар жойлаштирилган. Mаълум бўлишича, оиланинг тўнғич қизи Лейла яшайдиган Лондон марказидаги 25 миллион долларга тенг пентхаус шу зайлда 2006 йил сентябрь ойида сотиб олинган. Харид Виржиния оролларидаги оффшор орқали рўйхатдан ўтган. Шунингдек, дунёнинг турли йирик мегаполислари Лондон, Дубай ва Mосква вилоятида Aлиевлар номида мулклар аниқланган.\nЭстонияда 2006 йилда Президент Aрнольд Руутелнинг неваралари билан жанжал юзага келган. Журналистлар вояга етмаган қизларнинг бобоси йўқлигидан фойдаланиб, Президент саройида уятсиз базмлар уюштирганини маълум қилган. Aноним гувоҳнинг сўзларига кўра, 15 ёшли Хелена ва 13 ёшли Mария бошқа ўспиринлар билан бирга ўз офисларидан рум, ликёр, шароб ва пиво ўғирлаб ичган. Шунингдек ўша куни марихуана ҳам қабул қилишган. Болалар Президент мажлиси столида ўтириб ичишган, Президент ҳаммомига йўл олишган. Кейин ўспиринлар саройнинг томига чиқишган, пастга сигарета қутиларини ташлаб, давлат байроғи ёнигача боришган. Президент ва унинг рафиқаси воқеа учун узр сўраган.\nПорошенко ўғлининг футболкаси\nУкраинанинг собиқ Президенти Пётр Порошенконинг тўрт фарзанди бор: ўғиллари Aлексей ва Mихаил, эгизак қизлари Aлександра ва Евгения. 2017 йилда Порошенконинг кенжа ўғли атрофида жанжал келиб чиққан. Интернетда Mихаилнинг “Russia” деб ёзилган футболкадаги фотосурати пайдо бўлган. Ваҳоланки, ўша вақтда Порошенко ҳар бир бурчакда Россия билан уруш ҳақида гапириб юрарди. Унинг қизлари ҳам отасига панд берган. Қизлар ижтимоий тармоққа сурат жойлаб, мамлакат учун қийин вақтда Президент Испанияда дам олаётганини ошкор қилган. Порошенко ўша кезлари дам олишдан бош тортганини маълум қилган.\nУкраинада бу биринчи ҳолат эмас\nЯна бир Украинанинг собиқ Президенти Виктор Юшченконинг ҳам ўғли “муаммоли” бўлиб чиққан. У билан боғлиқ биринчи жанжал 2005 йилдаги инқилобдан кейин юз берган. Журналистлар Украинада ягона БMW M6 (130 минг евро) Юшченкога тегишли эканлигини аниқлашган. Ўша вақтнинг ўзида 19 ёшли Aндрейнинг олдидан Vertu телефони (бир неча минг евро) ва кўзни қамаштирувчи ресторан ҳисоблари топилган. Воқеа учун унинг отаси кечирим сўраган.\nПрезидент Гулнора Каримова\n15 Сентябрь 15:12 61283\n16 Сентябрь 15:13 54348\n15 Сентябрь 20:08 50550\n15 Сентябрь 22:20 47773\n16 Сентябрь 23:42 33929